LISTA ABREVIERILOR

ABF : Ancheta bugetelor de familie

COSO : Comitetul Organizațiilor de Sponsorizare a Comisiei Treadway (Committee of Sponsoring Organisations of the Treadway Commission)

GIAQ : Chestionar de evaluare a inventarului VNB (GNI Inventory Assessment Questionnaire)

INS : Institut(e) național(e) de statistică

NACE (Rev. 1) : Clasificarea statistică a activităților economice în CE (Nomenclature générale des Activités économiques dans les Communautés Européennes). "Rev. 1" a reprezentat cadrul aplicabil perioadei examinate (2002-2007).

PIB : Produsul intern brut

SEC 95 : Sistemul european de conturi naționale și regionale

SIFIM : Servicii de intermediere financiară indirect măsurate

TFUE : Tratatul privind funcționarea Uniunii Europene

VAB : Valoarea adăugată brută

VNB : Venit național brut

GLOSAR

Avizul Comitetului VNB : Avizul anual formulat de Comitetul VNB cu privire la caracterul adecvat al datelor privind VNB ale statelor membre în scopul calculării resurselor proprii.

Chestionarul (chestionarele) VNB : Datele pentru VNB-ul agregat și pentru componentele sale furnizate anual de statele membre pentru calculul resurselor proprii.

Comitetul VNB : Un comitet format din reprezentanți ai statelor membre și prezidat de Euro- stat, care asistă Comisia în activitatea de verificare.

GIAQ : Chestionarul de evaluare a inventarului VNB (GNI Inventory Assessment Questionnaire) reprezintă instrumentul principal utilizat de Eurostat pentru a verifica conformitatea inventarului VNB cu SEC 95.

Inventarul VNB : Descrierea procedurilor (metodelor) și a statisticilor de bază (surselor) utilizate de statele membre pentru a realiza estimări ale diferitelor componente ale VNB-ului.

PIB :

PIB reprezintă rezultatul final al activității de producție a unităților de producție rezidente (pe teritoriul economic) și poate fi definit în trei moduri:

(a) abordarea bazată pe producție: suma valorii adăugate brute a diferitelor sectoare instituționale (societăți nefinanciare, societăți financiare, administrație publică, gospodării ale populației și instituții fără scop lucrativ în serviciul gospodăriilor populației) sau a diferitelor sectoare industriale plus taxe minus subvenții pe produse;

(b) abordarea bazată pe cheltuieli: suma utilizărilor finale ale bunurilor și serviciilor de către unitățile instituționale rezidente (consumul final efectiv și formarea brută de capital) plus exporturi și minus importuri de bunuri și servicii;

(c) abordarea bazată pe venituri: suma utilizărilor din contul de venituri al economiei generale totale (remunerarea salariaților, taxe pe producție și importuri, minus subvenții, excedentul brut din exploatare și venitul mixt al economiei totale).

Rapoarte de evaluare : Evaluările Eurostat privind calitatea datelor referitoare la VNB-ul statelor membre, ale căror componente de bază sunt compilate în conformitate cu inventarul VNB.

Raportul (rapoartele) privind calitatea VNB-ului : Chestionarul VNB este însoțit de un raport care prezintă modul de obținere a agregatului și descrie toate modificările principale aduse procedurilor sau statisticilor de bază comparativ cu anii anteriori.

Responsabilități în cadrul Comisiei : În contextul gestionării resurselor proprii bazate pe VNB, DG Buget îndeplinește funcția de ordonator de credite pentru recuperarea veniturilor. Cu toate acestea, verificarea datelor VNB furnizate de statele membre pentru calcularea resurselor proprii este efectuată de Eurostat.

: Termenii "DG Budget" și "Eurostat" sunt utilizați atunci când se face referire la activitatea fiecăruia dintre aceste servicii ale Comisiei în parte. Atunci când se face referire la activitatea atât a DG Buget, cât și a Eurostat sau la cea a Comisiei în general, se folosește, în schimb, termenul "Comisie".

Revizuirea datelor VNB : Actualizarea datelor VNB, necesară ca urmare: a corectării unor greșeli, a actualizării surselor statistice, a schimbărilor intervenite cu privire la anul de referință sau a modificărilor cadrului conceptual al conturilor naționale (de exemplu, clasificarea NACE Rev. 2). Ultimele două situații sunt considerate revizuiri periodice majore (sau revizuiri ale anului de referință) și, respectiv, revizuiri ocazionale majore.

Rezerve privind VNB : Acestea sunt notificate de Comisie (sau, în mod excepțional, de statele membre) pentru a permite revizuirea datelor privind VNB ale statelor membre pentru un anumit an după expirarea termenului reglementar de patru ani. Rezervele generale se referă la compilarea tuturor componentelor VNB-ului unui stat membru, în timp ce rezervele specifice (unei țări sau transversale) se referă la estimarea unor componente distincte ale VNB-ului.

Verificare aprofundată : Acest termen este utilizat pentru a desemna testele efectuate de Curte, în contrast cu verificarea directă, care se referă la activitatea desfășurată de Comisie. Termenii sunt similari, în pofida faptului că sfera de aplicare și obiectivele "verificării aprofundate" sunt mai extinse decât cele ale "verificării directe".

Verificare directă : Abordare bazată pe control introdusă în anul 2007 de Eurostat pentru a confirma că descrierea surselor și a metodelor în inventarul VNB reflectă practica de compilare aplicată efectiv.

VNB : VNB reprezintă PIB minus veniturile primare (inclusiv remunerarea salariaților, taxele și subvențiile pe producție și importuri și veniturile din proprietăți) datorate de unitățile rezidente unităților nerezidente plus veniturile primare de încasat de către unitățile rezidente de la unitățile nerezidente.

SINTEZĂ

I. Venitul național brut (VNB) al statelor membre constituie baza pe care se calculează proporția cea mai semnificativă din veniturile bugetului UE. Proporția veniturilor provenite din această sursă s-a majorat de la circa 50 % din buget în 2002 (46 de miliarde de euro) la 70 % în 2012 (98 de miliarde de euro).

II. VNB-ul constituie un agregat macroeconomic al cărui proces de compilare ar trebui să fie în conformitate cu SEC 95. Comisia verifică datele referitoare la VNB comunicate de statele membre cu scopul de a se asigura de corectitudinea contribuțiilor acestora la bugetul UE. Comisia este ajutată, în cadrul acestui proces de verificare, de către Comitetul VNB.

III. Auditul efectuat de Curte a examinat eficacitatea procesului de verificare de către Comisie a datelor VNB pentru perioada 2002-2007 care sunt utilizate în scopul determinării resurselor proprii. Datele referitoare la exercițiile respective au devenit definitive în 2012. Prin intermediul acestui audit, au fost determinate riscurile care există pentru compilarea VNB-ului și a fost evalua- tă performanța Comisiei în ceea ce privește modalitatea sa de răspuns la aceste riscuri.

IV. Auditorii Curții au realizat o verificare mai structurată decât cea desfășurată de Comisie, verificare care s-a axat pe un număr limitat de componente care prezintă importanță semnificativă și riscuri. Aplicarea de către Comisie a unei abordări similare nu ar fi însemnat că ar fi fost necesară sporirea resurselor de personal din cadrul Eurostat care sunt alocate verificării datelor VNB utilizate în vederea determinării resurselor proprii.

V. Comisia a finalizat ciclul său de verificare în luna ianuarie 2012. S-a constatat un recurs excesiv la rezerve generale, iar revizuirile majore întreprinse de statele membre în perioada 2008-2011 nu au fost examinate în mod suficient de către Comisie.

VI. Se poate presupune că verificarea efectuată de către Comisie va ameliora calitatea datelor VNB ale statelor membre. Curtea concluzionează totuși că această verificare nu a fost suficient de structurată și de direcționată, din următoarele motive:

(a) Strategia/abordarea în materie de verificare: Comisia nu a realizat o planificare și o prioritizare corespunzătoare a activităților sale, deoarece riscurile nu au fost evaluate în mod adecvat.

(b) Procesul de verificare: Abordarea aplicată de Comisie cu privire la verificările sale din statele membre nu a fost consecventă de la un stat membru la altul, ceea ce a avut drept rezultat deficiențe la nivelul efectuării verificării directe și nestabilirea unor criterii pentru formularea rezervelor specifice țărilor, iar activitățile pe care le-a efectuat aceasta la nivelul statelor membre nu au avut un caracter suficient.

(c) Raportarea: Verificările nu au făcut obiectul unei raportări adecvate.

VII. În urma auditului, Curtea a constatat cazuri de neconformitate semnificativă cu SEC 95 și de calitate insuficientă a estimărilor VNB-ului din punctul de vedere al fiabilității, al comparabilității și al exhaustivității lor, cazuri pe care Comisia nu le detectase.

VIII. Curtea formulează în special următoarele recomandări:

(a) Comisia ar trebui să procedeze la un exercițiu structurat și formalizat de planificare și prioritizare, să reducă durata ciclului de verificare și să limiteze recurgerea la rezervele generale.

(b) Comisia ar trebui să efectueze o verificare mai direcționată a componentelor din cadrul VNB-ului care prezintă riscuri și o importanță semnificativă, pe baza unei analize a riscurilor și acordând o atenție deosebită exhaustivității VNB ului, și ar trebui să determine, acolo unde este posibil, care este impactul potențial al constatărilor pe care le face sau care este suma expusă riscului în urma acestor constatări și să stabilească criterii privind importanța semnificativă în vederea formulării de rezerve specifice.

(c) Rapoartele de evaluare cu privire la VNB-ul statelor membre ar trebui să conțină o prezentare mai exhaustivă, mai transparentă și mai consecventă a rezultatelor obținute în urma verificărilor desfășurate de Comisie; avizele anuale emise de Comitetul VNB (i) ar trebui să conțină o evaluare clară a caracterului adecvat (sau nu) al datelor VNB ale statelor membre pentru determinarea resurselor proprii, (ii) ar trebui să respecte cerințele Regulamentului VNB și (iii) ar trebui să fie utilizate în mod corespunzător în cadrul procedurii bugetare, așa cum este prevăzut în Regulamentul privind resursele proprii; rapoartele anuale de activitate întocmite de DG Buget și, respectiv, de Eurostat ar trebui să ofere o imagine corectă și fidelă a verificării datelor VNB ale statelor membre și a gestiunii resurselor proprii bazate pe VNB.

INTRODUCERE

1. Sursele de finanțare ale bugetului Uniunii Europene sunt resursele proprii și alte venituri. Există trei categorii de resurse proprii [1]: resurse proprii tradiționale (taxe vamale percepute pentru importuri și taxa pe producția de zahăr), resurse proprii calculate pe baza taxei pe valoarea adăugată (TVA) percepute de statele membre și resurse proprii bazate pe venitul național brut (VNB) al statelor membre (denumite în continuare "resursele proprii bazate pe VNB"). Graficul 1 ilustrează veniturile aferente bugetului UE pentru exercițiul 2012. Sursa principală a acestor venituri o constituie resursele proprii bazate pe VNB [2].

2. După contabilizarea totalului de resurse proprii tradiționale, de resurse proprii bazate pe TVA și de alte venituri, suma care este în continuare necesară pentru a echilibra bugetul este acoperită de resursele proprii bazate pe VNB. Acestea sunt colectate de la fiecare stat membru în funcție de VNB-ul său. În anexa I se prezintă o imagine de ansamblu a contribuției fiecărui stat membru la resursele proprii bazate pe VNB pe trei ani indicativi: 2002, 2007 și 2010.

GRAFICUL 1

VENITURILE AFERENTE BUGETULUI UE PENTRU EXERCIțIUL 2012

+++++ TIFF +++++

Sursa: Curtea de Conturi Europeană (pe baza rapoartelor financiare ale Comisiei).

3. Orice supraevaluare (sau subevaluare) a VNB-ului pentru un stat membru dat – deși nu afectează resursele proprii bazate pe VNB în ansamblu – determină descreșterea (sau creșterea) contribuțiilor respective ale celorlalte state membre. În anexa II se prezintă o imagine de ansamblu a calculului resurselor proprii bazate pe VNB.

4. Datele referitoare la VNB constituie agregate macroeconomice care sunt rezultatul proceselor statistice ale statelor membre. Prezentul raport prezintă rezultatele auditului efectuat de Curte cu privire la eficacitatea procesului de verificare de către Comisie a datelor VNB care sunt utilizate în scopul determinării resurselor proprii. El evaluează în ce măsură s-au prioritizat activitățile de verificare desfășurate de Eurostat și în ce măsură aceste activități au determinat dacă era necesară îmbunătățirea calității datelor VNB ale statelor membre și în ce măsură au fost raportate în mod adecvat. În Raportul său special nr. 12/2012 [3], Curtea a evaluat dacă Eurostat și Comisia au îmbunătățit procesul vizând elaborarea de statistici europene fiabile și credibile.

5. Estimarea VNB-ului comportă un număr mare de componente diferite, care trebuie măsurate utilizând cele mai bune surse și metode statistice disponibile. Aceste proceduri de compilare ar trebui să respecte cerințele Sistemului european de conturi naționale și regionale (SEC 95) [4]. Procesul este unul complex. În graficul 2 este prezentat procesul de compilare a conturilor naționale, din care sunt derivate datele VNB.

GRAFICUL 2

PROCESUL DE COMPILARE A CONTURILOR NAțIONALE

+++++ TIFF +++++

Sursa: Curtea de Conturi Europeană.

6. Cu toate că datele VNB implică în mod automat un anumit grad de inexactitate cauzat de aplicarea unor tehnici de estimare și a raționamentului, compilarea lor este , în egală măsură, expusă riscurilor generate de utilizarea unor surse și a unor metode care pot să nu măsoare în mod adecvat activitățile economice în conformitate cu normele contabile ale SEC 95 [5]. De exemplu, utilizarea unor surse incomplete sau care nu mai sunt de actualitate reduce calitatea conturilor naționale din punctul de vedere al fiabilității, al comparabilității și al exhaustivității lor.

7. Graficul 3 ilustrează legătura care există între compilarea datelor VNB și calculul resurselor proprii bazate pe VNB, subliniind importanța pe care o are procesul de verificare de către Comisie pentru un calcul corect și, implicit, pentru repartizarea echitabilă a contribuțiilor individuale ale statelor membre.

GRAFICUL 3

LEGĂTURA DINTRE DATELE VNB șI CALCULUL RESURSELOR PROPRII BAZATE PE VNB

+++++ TIFF +++++

Sursa: Curtea de Conturi Europeană.

8. Conform Regulamentului VNB [6], Comisia trebuie să verifice sursele și metodele utilizate de statele membre pentru calcularea VNB-ului, evaluarea trebuind să vizeze fiabilitatea, comparabilitatea și exhaustivitatea lor. Prin urmare, Comisia trebuie să examineze procedurile de compilare aplicate de statele membre pentru estimarea VNB-ului cu scopul de a evalua dacă aceste proceduri respectă normele SEC 95. Verificarea eficace a datelor VNB are un rol crucial pentru asigurarea corectitudinii.

9. Datele VNB și statisticile aferente conturilor naționale în general constituie indicatori importanți care ajută factorii de decizie să ia hotărâri în domeniul politicii fiscale și al celei monetare. În plus, agregatele de genul produsului intern brut (PIB) și/sau al VNB-ului sunt întrebuințate și în alte scopuri, cum ar fi în contextul procedurii aplicabile deficitelor excesive [7] și pentru repartizarea între statele membre a fondurilor acordate de UE în domeniul coeziunii [8].

VERIFICĂRILE EFECTUATE DE COMISIE CU PRIVIRE LA DATELE VNB UTILIZATE ÎN SCOPUL DETERMINĂRII RESURSELOR PROPRII

RESPONSABILITĂțILE ÎN CADRUL COMISIEI șI ROLUL COMITETULUI VNB

10. DG Buget îndeplinește funcția de ordonator de credite delegat pentru toate tipurile de resurse proprii, în timp ce verificarea datelor VNB furnizate de statele membre pentru calcularea resurselor proprii este efectuată de Eurostat.

11. În cadrul activităților sale de verificare, Comisia este asistată de Comitetul VNB, care este format din reprezentanți din partea institutelor naționale de statistică (INS-uri) din statele membre și este prezidat de Eurostat. Acest comitet are competențe consultative, printre care se pot enumera: adoptarea unui aviz anual privind caracterul adecvat al datelor VNB ale statelor membre care urmează a fi utilizate în scopul determinării resurselor proprii (a se vedea punctul 15) și exprimarea unor opinii privind problemele de ordin metodologic și interpretarea SEC 95, în vederea îmbunătățirii procesului de compilare a datelor VNB.

ACTIVITATEA DE VERIFICARE

12. Verificările efectuate de Comisie se bazează pe un cadru de control instituit de Eurostat și aprobat de Comitetul VNB. În ceea ce privește examinarea datelor VNB ale statelor membre pentru perioada 2002-2010, acest cadru de control are la bază, în principal, verificarea surselor și a metodelor utilizate de statele membre pentru compilarea datelor VNB ("inventarele VNB").

13. Această activitate include examinări documentare cu privire la procedurile de compilare a tuturor componentelor VNB-ului ("abordarea extinsă"), examinări care se realizează cu ajutorul Chestionarului de evaluare a inventarului VNB (GNI Inventory Assessment Questionnaire – GIAQ) [9]. Pe lângă aceste examinări, începând cu 2007, se efectuează, de asemenea, o verificare directă a uneia sau a două componente ale VNB-ului. Prin intermediul acestei abordări, Eurostat urmărește să verifice dacă descrierea surselor și a metodelor din inventarul VNB [10] reflectă practica de compilare care a fost aplicată în realitate, fără să procedeze la o estimare proprie a componentelor VNB-ului. În anexa III, este prezentat ciclul verificării de către Comisie a inventarelor VNB ale statelor membre.

CERINțELE EXISTENTE ÎN MATERIE DE RAPORTARE

14. La sfârșitul ciclului de verificare, Eurostat elaborează rapoarte de evaluare în care prezintă o sinteză a analizei sale privind calitatea datelor VNB ale statelor membre și semnalează aspectele pentru care sunt necesare îmbunătățiri. Aceste rapoarte sunt prezentate Comitetului VNB și sunt utilizate de Comisie ca bază pentru formularea unor rezerve specifice. În caseta prezentată în continuare, se explică ce constituie rezervele privind VNB și când sunt utilizate acestea.

15. Comitetul VNB examinează chestionarele referitoare la VNB și rapoartele de calitate transmise anual de statele membre și emite un aviz cu privire la conformitatea datelor referitoare la VNB în ceea ce privește resursele proprii "cu cerințele fiabilității, comparabilității și exhaustivității [...] ținând cont de principiul cost-beneficiu" [11].

16. Avizul Comitetului VNB este luat în considerare de DG Buget la calcularea ajustărilor ce se pot aduce soldurilor de resurse proprii bazate pe VNB. Modificările aduse datelor VNB aferente exercițiilor anterioare nu pot da naștere unor ajustări bugetare decât dacă au făcut obiectul acestui aviz.

17. Așa cum prevede Regulamentul financiar [12], ordonatorul de credite delegat raportează cu privire la îndeplinirea sarcinilor sale sub forma unui raport anual de activitate. Conform prevederilor Regulamentului financiar, acest raport trebuie să indice rezultatele operațiunilor în raport cu obiectivele stabilite, cu riscurile aferente acestor operațiuni, cu utilizarea resurselor furnizate, precum și cu funcționarea eficace și eficientă a sistemului de control intern. Rapoartele anuale de activitate ale DG Buget și ale Eurostat raportează cu privire la gestiunea resurselor proprii bazate pe VNB.

CASETĂ

REZERVELE PRIVIND VNB

Rezervele privind VNB reprezintă un instrument care face posibilă revizuirea datelor VNB aferente unui anumit an după expirarea termenului reglementar de patru ani. Formularea rezervelor este notificată de Comisie (sau, în mod excepțional, de către statele membre) în conformitate cu articolul 10 alineatul (7) din Regulamentul privind resursele proprii.

Rezervele generale acoperă compilarea tuturor componentelor VNB-ului unui stat membru și au fost utilizate în principal atunci când evaluarea de către Eurostat a inventarului VNB a durat mai mult de patru ani. Atunci când verificarea este finalizată de către Eurostat, rezervele în cauză sunt retrase și sunt înlocuite cu rezerve specifice.

Rezervele specifice acoperă estimarea unor componente distincte ale VNB-ului. Ele sunt formulate cu privire la un anumit stat membru și sunt retrase imediat ce Eurostat confirmă că îmbunătățirile solicitate a fi aduse procedurilor de compilare au fost puse în aplicare de către INS-uri în conturile naționale.

SFERA ȘI ABORDAREA AUDITULUI ȘI METODOLOGIA DE AUDIT

18. Auditul efectuat de Curte a examinat dacă procesul de verificare de către Comisie a datelor VNB care sunt utilizate în scopul determinării resurselor proprii a fost bine structurat și direcționat. El a acoperit verificarea de către Comisie a datelor VNB ale statelor membre UE-25 [13] pentru perioada 2002-2007 [14], punând accentul pe verificarea de către Eurostat a inventarelor VNB. Acest ciclu de verificare a fost finalizat în ianuarie 2012.

19. Evaluarea efectuată de Curte a vizat să obțină răspunsuri la următoarele trei întrebări:

(a) A realizat Eurostat o planificare și o prioritizare corespunzătoare a activităților sale de verificare?

(b) A fost eficace examinarea de către Eurostat a calității datelor VNB din perspectiva fiabilității, a comparabilității și a exhaustivității lor?

(c) A existat o raportare adecvată a verificărilor efectuate de Eurostat (care să asigure exhaustivitatea, transparența și consecvența)?

20. Auditul Curții s-a concentrat pe activitatea de verificare desfășurată de Eurostat (a se vedea punctul 30). Curtea a examinat documentația aferentă unui eșantion de zece state membre (a se vedea anexa I). Auditorii Curții au efectuat vizite la fața locului în cinci din aceste zece state membre. În anexa IV se prezintă o imagine de ansamblu a abordării auditului și a metodologiei de audit.

21. Criteriile de audit utilizate pentru evaluarea performanței Comisiei se bazează pe un ansamblu de bune practici referitoare la modalitățile de verificare, bune practici care au fost concepute de Curte ținând seama de normele UE și de principiile relevante de control intern [15].

22. Printre aceste practici, se pot enumera:

recurgerea la o evaluare calitativă a riscurilor și la analiza raportului costuri-beneficii pentru prioritizarea și planificarea activităților de verificare;

verificarea aprofundată [16] a unor componente VNB selectate care sunt semnificative și care prezintă riscuri,

asigurarea exhaustivității, a transparenței și a consecvenței în raportarea cu privire la activitățile de verificare derulate.

23. Aceste practici sunt descrise mai detaliat într-un cadru consolidat, care constituie "modelul de control al Curții" (a se vedea anexa V).

OBSERVAȚII

SE POATE PRESUPUNE CĂ VERIFICAREA EFECTUATĂ DE COMISIE VA AMELIORA CALITATEA DATELOR VNB ALE STATELOR MEMBRE, ÎNSĂ …

24. Comisia a efectuat vizite în statele membre UE-25 și le-a analizat inventarele VNB între începutul anului 2007 și începutul anului 2012. Ca urmare a vizitelor, au fost stabilite numeroase rezerve specifice despre care se poate presupune că vor ameliora calitatea datelor VNB ale statelor membre.

…ACEASTĂ VERIFICARE NU A FOST SUFICIENT DE STRUCTURATĂ șI DE DIRECțIONATĂ DEOARECE …

25. Observațiile prezentate în continuare decurg din utilizarea de către Curte a bunelor practici pe care le-a conceput pentru propria verificare a datelor VNB (a se vedea punctele 21-23). Observațiile prezentate fac referire la strategia/abordarea în materie de verificare, la procesul de verificare și la raportare.

... EUROSTAT NU A REALIZAT O PLANIFICARE șI O PRIORITIZARE CORESPUNZĂTOARE A ACTIVITĂțILOR SALE

26. O abordare optimă în materie de verificare presupune un demers de planificare care să asigure că resursele sunt direcționate către domeniile cu prioritatea cea mai mare. Această planificare este cu atât mai importantă cu cât vizează un domeniu statistic foarte complex cum este acela al conturilor naționale, în cazul căruia, date fiind resursele disponibile limitate, nu este posibilă o evaluare adecvată a procesului de compilare care să se bazeze pe abordarea extinsă.

27. Curtea a utilizat o "abordare direcționată", în cadrul căreia criteriile de prioritizare a domeniilor care trebuie să facă obiectul verificării se bazează pe o evaluare calitativă a riscurilor la care este expusă compilarea conturilor naționale (a se vedea punctele 31 și 32) și pe o analiză a raportului costuri-beneficii (a se vedea punctele 33-36).

28. În opinia Curții, Comisia nu a realizat o planificare și o prioritizare corespunzătoare a verificării datelor VNB ale statelor membre care să se fi bazat pe aplicarea principiului raportului costuri-beneficii, care ar ține cont de importanța semnificativă a fiecărei componente a VNB-ului și de evaluarea calitativă a riscului conex în ceea ce privește compilarea acesteia. Eurostat nu a comunicat în mod clar și în timp util Comitetului VNB cazurile în care se consideră că ar trebui aplicat principiul raportului costuri-beneficii [17].

29. În luna august 2011, departamentul de audit intern [18] din cadrul Eurostat și-a exprimat, la rândul său, îngrijorarea față de faptul că planificarea verificărilor nu ia în considerare riscurile. El a recomandat implementarea unei matrice a riscurilor în scopul planificării, matrice care să permită selecția componentelor care urmează să facă obiectul verificării directe și identificarea eventualelor probleme prin intermediul unei analize comparative între statele membre și de-a lungul timpului. Până în luna septembrie 2013, această recomandare nu fusese încă pusă în aplicare.

30. Pentru a stabili dacă abordarea sa direcționată ar putea aduce o valoare adăugată la nivelul eficacității sistemului de verificare instituit de Comisie, Curtea a realizat o comparație între rezultatele verificării derulate de Eurostat și cele obținute în urma activității sale de audit în cele zece state membre selectate, așa cum sunt descrise în secțiunile prezentate în continuare (a se vedea punctele 37-76).

EVALUAREA RISCURILOR LA CARE SUNT EXPUSE COMPONENTELE VNB-ULUI NU A FOST REALIZATĂ ÎN MOD ADECVAT

31. Curtea a procedat la o evaluare calitativă a riscurilor pentru cele zece state membre selectate, evaluare care a avut drept punct de plecare descrierea calitativă a surselor și a metodelor conținute în inventarele VNB. În urma acestei evaluări, au fost identificate acele componente ale VNB-ului a căror compilare este expusă unui risc mai ridicat de neconformitate cu normele SEC 95.

32. Matricea de evaluare a riscurilor utilizată și rezultatele aplicării ei sunt prezentate în anexa VI și, respectiv, în anexa VII. Eurostat nu a avut un demers structurat de acest gen.

ANALIZA RAPORTULUI COSTURI-BENEFICII NU A FOST REALIZATĂ ÎN MOD CORESPUNZĂTOR

33. Curtea a realizat o analiză a raportului costuri-beneficii în vederea planificării și a prioritizării activității sale de audit. Analiza s-a întemeiat pe o evaluare calitativă a riscurilor, care a ținut seama, printre altele, de dimensiunea relativă a componentelor VNB-ului în raport cu economia totală. Rezultatele acestei analize sunt prezentate în anexa VIII.

34. Indicatorul risc-dimensiune rezultat (care măsoară gradul riscului în funcție de dimensiunea componentei) ajută la prioritizarea componentelor VNB-ului care trebuie verificate în fiecare stat membru și facilitează realizarea de comparații de-a lungul timpului pentru fiecare stat membru în parte și/sau între state membre. În acest mod, Curtea a selectat componentele VNB-ului care au făcut obiectul examinării sale prin intermediul unei verificări aprofundate și/sau al unei analize documentare în statele membre. Potrivit constatărilor Curții, Eurostat nu a procedat la verificarea directă decât a uneia dintre componentele VNB-ului care prezentau cele mai mari valori pentru indicatorul risc-dimensiune, conform analizei raportului costuri-beneficii realizate de Curte în cele zece state membre selectate [19].

35. Curtea a comparat rezultatele propriei analize a raportului costuri-beneficii cu acele componente ale VNB-ului pentru care Eurostat a raportat "puncte de acțiune A [20]" ce pot avea un impact semnificativ asupra calculului VNB-ului, precum și cu toate componentele pentru care Eurostat a efectuat o verificare directă în cele zece state membre care au făcut obiectul auditului Curții.

36. Această analiză comparativă a pus în evidență faptul că Eurostat a acoperit compilarea majorității componentelor VNB-ului care prezintă importanță semnificativă și riscuri doar în cazul verificării efectuate cu privire la Polonia. În cazul celorlalte nouă state membre care au fost selectate de Curte, Eurostat nu a solicitat îmbunătățiri și/sau clarificări în legătură cu procesul de compilare și nu a efectuat o verificare directă cu privire la cele patru domenii semnificative prezentate în continuare (domenii pentru care valoarea indicatorului risc-dimensiune depășește pragul de referință de 5):

produse ale industriei prelucrătoare, clasificarea NACE (Rev. 1) secțiunea D, domeniu care reprezintă între 12 % și 21 % din VNB-ul acestor state;

vânzări (cu ridicata și cu amănuntul) și reparații, clasificarea NACE (Rev. 1) secțiunea G, domeniu care reprezintă între 10 % și 12 % din VNB-ul acestor state [21];

tranzacții imobiliare, închirieri și servicii furnizate întreprinderilor, clasificarea NACE (Rev. 1) secțiunea K, domeniu care reprezintă între 14 % și 18 % din VNB-ul acestor state [22] și

taxele minus subvențiile pe produse, domeniu care reprezintă între 10 % și 13 % din VNB-ul acestor state [23].

... ABORDAREA PE CARE A APLICAT-O EUROSTAT CU PRIVIRE LA VERIFICARE NU A FOST CONSECVENTĂ DE LA UN STAT MEMBRU LA ALTUL

37. Aplicarea procedurilor de control pe care se întemeiază cadrul Comisiei ar trebui să asigure consecvența abordării între statele membre din punctul de vedere al intensității și al nivelului de detaliu al controalelor efectuate de Eurostat.

38. Curtea a examinat verificarea realizată de Eurostat cu privire la inventarele VNB aferente celor zece state membre selectate în vederea auditului și a constatat că procedurile de control nu au fost aplicate în mod consecvent de Eurostat în statele membre.

CONTROALELE REALIZATE PE BAZA CHESTIONARULUI DE EVALUARE A INVENTARULUI VNB (GIAQ) NU AU FOST DOCUMENTATE ÎN MOD ADECVAT

39. Verificarea pe care a realizat-o Eurostat nu a fost documentată în mod adecvat. Ca urmare a acestei situații, Curtea nu a avut posibilitatea de a evalua pe deplin dacă procedurile de control au fost aplicate cu consecvență de Comisie în statele membre și dacă conducerea acesteia din urmă a exercitat o supraveghere corespunzătoare a activităților:

nu s-au furnizat răspunsuri la toate întrebările din GIAQ [24];

s-au oferit răspunsuri cu diverse niveluri de detaliu la întrebările din GIAQ [25];

nu este întotdeauna posibil să se realizeze o legătură clară între GIAQ și punctele de acțiune raportate de Eurostat în rapoartele de misiune [26] și

au existat cazuri în care nu a fost posibilă examinarea modului în care Eurostat a urmărit situația acțiunilor întreprinse ca răspuns la punctele de acțiune semnalate întrucât jurnalul nu a fost actualizat și/sau nu era suficient de detaliat [27].

DEFICIENțE ÎN EFECTUAREA VERIFICĂRII DIRECTE

40. Liniile directoare adoptate de Comitetul VNB cuprind o serie de criterii generale referitoare la selecția componentelor VNB-ului care urmează să facă obiectul examinării în cadrul verificării directe [28]. Nu se oferă însă nicio instrucțiune privind modul de aplicare a acestor criterii. Selecția de către Eurostat a domeniilor în vederea analizei s-a fundamentat pe baze diferite de la un stat membru la altul, astfel încât nu a fost aplicată o abordare consecventă.

41. În cazul a opt dintre cele zece state membre examinate [29] nu existau probe care să demonstreze că Eurostat verificase controalele efectuate de INS-uri cu privire la datele care au fost introduse pentru a fi utilizate la estimarea componentelor selectate. Acest lucru pune sub semnul întrebării caracterul adecvat al evaluării de către Eurostat a sistemelor de supraveghere și de control instituite de aceste INS-uri pentru compilarea conturilor naționale.

42. Temeiul juridic în baza căruia Eurostat a efectuat verificarea directă a fost Regulamentul VNB [30]. Având în vedere obiectivele și sfera verificării directe, Regulamentul privind resursele proprii ar fi fost un temei juridic mai potrivit, în opinia Curții [31]. Acest din urmă regulament nu prevede participarea la inspecții a reprezentanților INS-urilor din alte state membre și stabilește termene specifice pentru transmiterea oficială a rapoartelor de către Comisie și pentru răspunsurile statelor membre [32]. Eurostat nu a recurs la acest temei juridic în contextul acestui ciclu de verificare.

INEXISTENțA UNOR CRITERII PENTRU FORMULAREA REZERVELOR SPECIFICE țĂRILOR

43. Eurostat nu a definit criterii cu ajutorul cărora să poată decide care dintre punctele incluse în rapoartele de evaluare (a se vedea punctele 79-82) ar trebui să stea la baza rezervelor formulate în mod specific pentru anumite țări. De asemenea, nu a încercat să calculeze impactul potențial asupra VNB-ului al măsurilor de îmbunătățire solicitate care stau la baza rezervelor formulate. Din acest motiv, nu a fost posibil să se stabilească dacă cele 103 rezerve specifice formulate pentru statele membre UE-25 (a se vedea anexa IX) respectă principiul raportului costuri-beneficii (a se vedea punctul 28).

44. Mai multe cazuri de inconsecvență în formularea de către Comisie a rezervelor specifice pentru anumite țări sunt prezentate la punctele 62-64.

FORMULAREA ÎN MOD NEADECVAT A REZERVELOR SPECIFICE TRANSVERSALE

45. Deși nu sunt avute în vedere în mod explicit de procedurile adoptate de Comitetul VNB, Comisia a formulat șase rezerve specifice "transversale" [33]. Aceste rezerve sunt definite de Comisie ca fiind puncte care sunt notificate tuturor statelor membre pentru ca Eurostat să poată efectua o comparație a procesului subiacent de compilare în vederea ameliorării estimării VNB-ului.

46. Curtea a identificat cazuri în care aceste rezerve nu erau justificate, întrucât anumite state membre nu erau afectate de problemele semnalate la nivelul compilării (de exemplu, în cazul tratării locuințelor cooperative, referitor la care 14 state membre au declarat că nu au acest gen de operațiuni [34]), precum și cazuri în care impactul problemelor respective asupra calității conturilor naționale era nesemnificativ (de exemplu, în cazul tratării entităților cu o prezență fizică inexistentă sau neglijabilă, pentru care impactul previzionat asupra VNB-ului este limitat și care se referă în principal la state membre mici).

… ACTIVITĂțILE DERULATE DE EUROSTAT LA NIVELUL STATELOR MEMBRE NU AU AVUT UN CARACTER SUFICIENT

47. Eurostat ar trebui să desfășoare suficiente activități la nivelul INS-urilor pentru a acoperi principalele riscuri legate de compilarea conturilor naționale (a se vedea anexa VI), astfel încât să poată realiza o evaluare adecvată a calității datelor VNB ale statelor membre.

SFERA LIMITATĂ A VERIFICĂRII DE CĂTRE EUROSTAT A INVENTARELOR VNB

48. Probele care sunt disponibile în dosarele întocmite de Eurostat nu demonstrează că problemele importante de compilare fuseseră examinate de o manieră suficient de aprofundată, așa cum se explică în punctele prezentate în continuare.

EXAMINAREA NEADECVATĂ A REGISTRELOR ÎNTREPRINDERILOR șI A CLASIFICĂRII UNITĂțILOR INSTITUțIONALE șI A OPERAțIUNILOR DIN SECTORUL ADMINISTRAțIILOR PUBLICE

49. Calitatea registrelor întreprinderilor [35] și disponibilitatea unor date detaliate, care să permită o clasificare corectă a unităților instituționale și a operațiunilor, constituie elemente cu o importanță vitală pentru compilarea conturilor naționale. Examinarea caracterului exhaustiv al registrelor întreprinderilor, precum și a aplicării criteriului piață/non-piață [36] și a clasificării operațiunilor din sectorul instituțional al administrațiilor publice intră sub responsabilitatea altor departamente din cadrul Eurostat și nu a celui care are competențe pentru verificarea datelor VNB utilizate în vederea determinării resurselor proprii.

50. Nu au existat probe care să ateste că, pentru cele zece state membre selectate în vederea auditului, departamentul din cadrul Eurostat care este responsabil de verificarea datelor VNB a examinat aceste aspecte într-o măsură suficientă, fie efectuând propriile controale, fie studiind rezultatele obținute de celelalte departamente responsabile. În consecință, riscurile conexe la care este expusă compilarea conturilor naționale nu au fost abordate în mod corespunzător ca urmare a coordonării deficitare dintre departamentele din cadrul Eurostat.

51. Acest lucru este confirmat de ajustarea neadecvată care a fost adusă conturilor naționale ale Germaniei (pe baza utilizării în continuare a unor informații cu o vechime mai mare de 20 de ani) în vederea remedierii calității insuficiente a registrului întreprinderilor (a se vedea punctul 2 din tabelul 1), precum și de faptul că, în Austria, clasificarea spitalelor publice și înregistrarea unei părți a veniturilor acestora nu sunt în conformitate cu SEC 95.

52. În urma vizitelor efectuate în Austria între 2007 și 2012, departamentul din cadrul Eurostat care este responsabil de procedura aplicabilă deficitelor excesive a semnalat faptul că era posibil că INS-ul din acest stat membru să nu fi aplicat în mod corespunzător criteriul piață/non-piață pentru a clasifica spitalele publice în conturile naționale. Această observație nu a fost luată în considerare de departamentul din cadrul Eurostat care este responsabil de verificarea datelor VNB utilizate în vederea determinării resurselor proprii. Comisia ar fi trebuit să formuleze o rezervă specifică pentru această țară în legătură cu această problemă.

53. În urma examinării documentare, Curtea a descoperit că anumite fonduri care erau plătite de administrația publică pentru a acoperi pierderile din exploatare înregistrate de aceste spitale sunt înregistrate în Austria cu titlu de subvenții pe produs care sunt acordate serviciilor din domeniul sănătății. Acestea reprezintă în jur de 1,5 % din VNB-ul anual [37]. SEC 95 [38] nu permite înregistrarea ca subvenții a plăților pentru servicii în contextul riscurilor și al nevoilor sociale. Eurostat nu a efectuat niciun control specific cu privire la această componentă a VNB-ului pentru a evalua dacă operațiunea înregistrată ar fi trebuit să fie clasificată cu titlu de transfer social în natură. Această reclasificare ar contribui la majorarea VNB-ului estimat al Austriei.

INSUFICIENțA PROBELOR REFERITOARE LA VERIFICAREA EFECTUATĂ DE EUROSTAT șI SFERA RESTRICțIONATĂ A ACESTEI VERIFICĂRI

54. Calitatea dosarelor de control întocmite de Eurostat cu privire la Belgia, Italia și Țările de Jos a împiedicat Curtea să realizeze o examinare exhaustivă a activităților desfășurate. Nu a fost posibil să se determine dacă, referitor la acele componente ale VNB-ului pe care le-a selectat pentru aceste trei state membre, Comisia a aplicat vreunul dintre controalele-cheie pe care le-a conceput Curtea.

55. Această situație pune sub semnul întrebării respectarea de către Eurostat a prevederilor standardelor de control intern, conform cărora este necesară documentarea adecvată a activităților desfășurate, nu numai pentru a permite exercitarea unei supravegheri corespunzătoare de către conducere, ci și pentru a asigura continuitatea activității operaționale de-a lungul timpului [39].

56. Mai mult, aspectele prezentate în continuare nu au fost acoperite de Eurostat în cele zece state membre care au făcut obiectul examinării Curții:

evaluarea disponibilității și a posibilității de a utiliza alte surse în procesul de compilare;

clasificarea unităților în alte sectoare instituționale decât administrația publică [40];

aplicarea recomandărilor cuprinse în Manualul privind deficitul public și datoria publică (Manual of Government Deficit and Debt) și/sau luarea în considerare a punctelor de vedere exprimate de Comitetul pentru statistici monetare, financiare și referitoare la balanța de plăți ori de câte ori acestea prezintă relevanță pentru compilarea produsului intern brut (PIB) și a VNB-ului.

Abordarea acestor trei aspecte ar ameliora calitatea procedurilor de compilare a conturilor naționale, ceea ce ar avea deci un impact asupra estimării datelor VNB.

NEDETECTAREA DE CĂTRE EUROSTAT A PROBLEMELOR LEGATE DE RESPECTAREA SEC 95 șI DE CALITATEA ESTIMĂRILOR CONTURILOR NAțIONALE

57. Curtea a vizitat la fața locului cinci dintre cele zece state membre selectate. Auditul a pus în evidență existența unor probleme legate de respectarea SEC 95 și de fiabilitatea, comparabilitatea și exhaustivitatea estimărilor conturilor naționale, probleme care nu au fost detectate de Eurostat. În tabelul 1 se prezintă o imagine de ansamblu a constatărilor principale și se oferă informații privind impactul potențial al ajustărilor necesare pentru corectarea problemelor (în cazul în care acesta este cuantificabil) și privind dimensiunea relativă a elementelor expuse riscului (în cazul în care impactul nu este cuantificabil [41]). Aceste informații reprezintă rezultatul verificării aprofundate desfășurate de Curte cu privire la anumite componente selectate ale VNB-ului și conțin o evaluare care se bazează pe datele [42] furnizate de INS-uri, Curtea neavând intenția de a realiza propriile estimări statistice.

58. În cazul observațiilor necuantificabile, proporția din VNB care este expusă riscului este echivalentă cu dimensiunea relativă în cadrul economiei a componentei în cauză. Curtea a stabilit două praguri de semnificație: în cazul observațiilor cuantificabile, impactul potențial al ajustărilor necesare depășește 0,2 % din VNB și, în cazul observațiilor necuantificabile, dimensiunea relativă a componentei expuse la risc din cadrul VNB-ului depășește 0,5 % din VNB.

TABELUL 1

IMPACTUL POTENțIAL AL CONSTATĂRILOR CURțII ASUPRA CALITĂțII VNB-ULUI STATELOR MEMBRE

Sursa: Curtea de Conturi Europeană (pe baza verificării aprofundate desfășurate de aceasta cu privire la anumite componente ale VNB-ului).

Observații | Descriere suplimentară pentru fiecare țară, evaluarea impactului asupra VNB-ului și/sau asupra proporției din VNB care este expusă riscului |

Germania | Spania | Franța | Italia | Regatul Unit |

1.Tratarea incorectă în conturile naționale a rentelor din terenuri | Rentele din terenuri nu au fost scăzute, în anumite cazuri, din consumul intermediar. | Rentele din terenuri nu au fost scăzute, în anumite cazuri, din consumul intermediar și din producție. | Nu se aplică | Rentele din terenuri nu au fost scăzute din producție (aspect exclus din rezerva formulată de Comisie) | Nu se aplică |

Constatare care nu este semnificativă (proporția din VNB expusă riscului: 0,05 %) | Constatare care nu este semnificativă (proporția din VNB expusă riscului: 0,15 %) | Constatare care nu este semnificativă (proporția din VNB expusă riscului: 0,15 %) |

2.Ajustări în contextul separării exercițiilor bazate pe ipoteze neactualizate sau neefectuarea ajustărilor conceptuale | Ajustările în contextul separării exercițiilor, operate pentru producția pentru uz propriu, pentru uneltele mici și pentru registrul întreprinderilor, sunt bazate pe ipoteze neactualizate. | Nu se aplică | Nu se aplică | Nu se aplică | Nu au fost operate ajustări conceptuale pentru uneltele mici, pentru medicina muncii și costurile cu formarea profesională a personalului, pentru deplasările și pentru diurnele personalului. |

Constatare semnificativă (proporția din VNB expusă riscului: 0,73 %) | Constatare care nu poate fi măsurată |

3.Acoperirea insuficientă a economiei subterane sau deficiențe legate de estimarea acesteia | Nu sunt luate în considerare în mod adecvat raportările false sau eronate, unitățile neînregistrate și frauda fiscală. | Nu sunt luate în considerare în mod adecvat raportările false sau eronate și frauda în materie de TVA fără complicitatea cumpărătorilor. | Ajustările în scopul exhaustivității operate pentru unitățile neînregistrate sunt bazate pe ipoteze neactualizate și nu sunt documentate. | Deficiențe în estimarea ajustărilor în scopul exhaustivității operate pentru populația ocupată nedeclarată și pentru raportările false sau eronate. | Aspect neevaluat (din cauza rezervei specifice existente formulate de Comisie referitor la acest aspect) |

Constatare semnificativă (proporția din VNB expusă riscului: 1,59 %) | Constatare semnificativă (proporția din VNB expusă riscului: 6,31 %) | Constatare semnificativă (proporția din VNB expusă riscului: 0,74 %) | Constatare semnificativă (proporția din VNB expusă riscului: 11,81 %) |

4.Înregistrarea incorectă în conturile naționale a subvențiilor și granturilor acordate de UE | - | Aspect neevaluat (din cauza rezervei specifice existente formulate de Comisie referitor la acest aspect) | - | - | - |

Constatare care nu este semnificativă (impactul asupra VNB-ului: +0,11 %) | | Constatare care nu este semnificativă (impactul asupra VNB-ului: +0,09 %) | Constatare care nu este semnificativă (impactul asupra VNB-ului: +0,11 %) | Constatare care nu este semnificativă (impactul asupra VNB-ului: +0,11 %) |

5.Calitatea insuficientă a estimărilor realizate pentru marjele de distribuție | Marjele de distribuție pe produs nu sunt calculate conform metodei recomandate de Comitetul PNB | Nu se aplică | Nu se aplică | Nu se aplică | Nu se aplică |

Constatare semnificativă (proporția din VNB expusă riscului: 10,60 %) |

6.Calitatea insuficientă a estimărilor realizate pentru închirieri [clasificarea NACE (Rev. 1) secțiunea K] | Înregistrarea leasingului financiar. | Nu s-a realizat nicio estimare pentru producția de software pentru consum final propriu pentru producătorii non-piață. | Subestimarea consumului intermediar de servicii locative. | Subestimarea consumului intermediar de servicii locative. | Nu se aplică |

Constatare care nu este semnificativă (proporția din VNB expusă riscului: 0,29 %) | Constatare care nu este semnificativă (impactul asupra VNB-ului: +0,01 %) | Constatare semnificativă (impactul asupra VNB-ului: -1,18 %) | Constatare semnificativă (impactul asupra VNB-ului: -1,50 %) |

7.Calitatea insuficientă a estimărilor realizate pentru serviciile de sănătate și asistență socială [clasificarea NACE (Rev. 1) secțiunea N] | Aspect neevaluat | Calitatea insuficientă a estimărilor realizate pentru producătorii de piață, alții decât spitalele | Deficiențe în estimarea serviciilor de asistență socială | Aspect neevaluat | Aspect neevaluat |

Constatare semnificativă (proporția din VNB expusă riscului: 1,77 %) | Constatare care nu este semnificativă (impactul asupra VNB-ului: +0,15 %) |

8.Clasificarea și evaluarea instituțiilor fără scop lucrativ în serviciul gospodăriilor populației nu sunt conforme cu SEC 95 (valoarea adăugată brută sau cheltuielile) | - | - | - | Nu se aplică | Aspect neevaluat (din cauza rezervei specifice existente formulate de Comisie referitor la acest aspect) |

Constatare semnificativă (proporția din VNB expusă riscului: 1,78 %) | Constatare semnificativă (proporția din VNB expusă riscului: 0,87 %) | Constatare semnificativă (proporția din VNB expusă riscului: 0,73 %) |

9.Tratament contabil incorect sau inconsecvent al veniturilor, al taxelor și impozitelor și al subvențiilor | Aspect neevaluat | Aspect neevaluat | Înregistrarea incorectă a taxei pe circulația autovehiculelor și a veniturilor de la municipalități. | Aspect neevaluat | Tratament contabil inconsecvent al taxelor și impozitelor și al subvențiilor pe produse din cauza deficiențelor care afectează procedura de compilare a trecerii de la producția la prețul producătorului la producția la prețuri de bază. |

Constatare care nu este semnificativă (impactul asupra VNB-ului: +0,04 %) | Constatare semnificativă (proporția din VNB expusă riscului: 6,87 %) |

Impactul total asupra VNB-ului (observații cuantificabile) | + 0,11 % | + 0,01 % | - 0,90 % | - 1,39 % | + 0,11 % |

Observații necuantificabile | Observații cuantificabile | Observații care nu pot fi măsurate |

NEFORMULAREA DE CĂTRE COMISIE A UNOR REZERVE SPECIFICE PENTRU ANUMITE țĂRI

59. Pe baza pragurilor stabilite de Curte, Comisia ar fi trebuit să formuleze rezerve specifice pentru următoarele probleme:

ajustări bazate pe ipoteze neactualizate (fiind încă utilizate informații cu o vechime mai mare de 20 de ani) în Germania. Aceste ajustări au reprezentat în total 0,73 % din VNB-ul Germaniei;

acoperirea insuficientă a economiei subterane [43] în Germania și în Spania și deficiențe privind estimarea acestei componente în Franța și în Italia;

calitatea insuficientă a estimării marjelor de distribuție în Germania;

calitatea insuficientă a estimării serviciilor de închiriere în Franța [44] și în Italia;

calitatea insuficientă a estimărilor realizate pentru serviciile de sănătate și asistență socială în Spania (o parte substanțială din aceste estimări se bazau pe un sondaj efectuat cu privire la anul 2000, sondaj care a acoperit doar Comunitatea Madrid, a cărei reprezentativitate nu a fost evaluată);

clasificarea și evaluarea instituțiilor fără scop lucrativ în serviciul gospodăriilor populației – parțial conforme cu SEC 95 în Germania, în Spania și în Franța (valoarea adăugată brută sau cheltuielile aferente acestui sector reprezintă între 0,7 și 1,8 % din VNB-ul acestor state membre) și

tratament contabil inconsecvent al taxelor și impozitelor și al subvențiilor pe produse în cadrul evaluării producției în Regatul Unit.

LIPSA UNEI COMPARABILITĂțI DEPLINE ÎNTRE STATELE MEMBRE ÎN CEEA CE PRIVEșTE ESTIMAREA ECONOMIEI SUBTERANE

60. Procedurile de compilare aplicate de cele cinci state membre auditate la fața locului pentru estimarea economiei subterane nu sunt 100 % comparabile, deoarece nu respectă întotdeauna orientările Comisiei referitoare la exhaustivitate [45].

61. Date fiind nivelurile semnificative pe care le atinge economia subterană conform estimărilor INS-urilor, eventualele îmbunătățiri care ar fi fost aduse calității acestor estimări ar fi avut un impact semnificativ asupra VNB-ului. Acest efect nu poate fi însă cuantificat.

COMISIA NU A DAT ÎNTOTDEAUNA DOVADĂ DE CONSECVENțĂ ÎN FORMULAREA REZERVELOR SPECIFICE

62. Constatările care au fost clasificate în tabelul 1 ca nefiind semnificative constituie probleme cu o mai mică importanță, pentru care nu este necesar, în opinia Curții, să se formuleze rezerve specifice. Trebuie remarcat însă că, pentru unele dintre aceste aspecte, Comisia a formulat o rezervă specifică pentru un anumit stat membru fără să verifice dacă alte state membre nu erau afectate de aceeași problemă de compilare, astfel încât să asigure egalitatea de tratament.

63. Comisia fie nu ar fi trebuit să formuleze rezerve cu privire la aceste aspecte, fie ar fi trebuit să formuleze rezerve pentru toate statele membre în care era necesar să se aducă îmbunătățiri. În continuare se prezintă exemple în care s-au constatat inconsecvențe în formularea de către Comisie a rezervelor specifice țărilor (a se vedea anexa IX):

A fost formulată o rezervă pentru Spania din cauza tratării incorecte în conturile naționale a uneltelor mici, dar nu s-a formulat o rezervă similară pentru Regatul Unit, care prezintă probleme comparabile în ceea ce privește înregistrarea acestei componente.

O altă rezervă a fost formulată pentru Spania în legătură cu înregistrarea subvențiilor și a granturilor acordate de UE, însă nu s-au formulat rezerve și pentru Germania, Franța, Italia și Regatul Unit, deși nici aceste state membre nu înregistrează în mod corespunzător aceste operațiuni.

A fost formulată o rezervă pentru Italia [46] în legătură cu înregistrarea rentelor din terenuri, însă nu s-au formulat rezerve și pentru Germania și pentru Spania, deși nici aceste state membre nu înregistrează în mod corespunzător aceste rente și

A fost formulată o rezervă pentru Polonia deoarece aceasta nu a realizat nicio estimare pentru software-ul pentru consum final propriu, în timp ce, pentru Spania, nu s-a formulat o astfel de rezervă, cu toate că nici aceasta nu înregistrează producția de acest tip de software pentru producătorii non-piață.

64. Aceste probleme nu ar fi apărut dacă ar fi fost stabilite de Comisie criterii pentru formularea rezervelor specifice țărilor (a se vedea punctul 43) și dacă s-ar fi desfășurat suficiente activități la nivelul statelor membre pentru a se evita inconsecvențele.

O VERIFICARE MAI BINE DIRECțIONATĂ AR AVEA IMPACT ASUPRA STABILIRII CONTRIBUțIILOR RELATIVE ALE STATELOR MEMBRE

65. Tabelul 1 prezintă evaluarea Curții cu privire la consecințele neaplicării corecte a SEC 95 și ale calității insuficiente a 19 componente selectate ale VNB-ului în cele cinci state membre. Aceste probleme care afectează compilarea estimărilor conturilor naționale nu au avut niciun efect asupra ansamblului resurselor proprii bazate pe VNB care sunt disponibile pentru finanțarea bugetului UE [47], însă ele prezintă relevanță pentru calculul contribuțiilor individuale ale statelor membre.

66. Contribuțiile anuale pentru perioada 2002-2007 ale statelor membre vizitate ar fi fost diferite dacă ar fi fost aplicat corect SEC 95 și dacă ar fi fost adecvată calitatea estimărilor. Dat fiind că nu a formulat nicio rezervă cu privire la aceste aspecte, Comisia nu mai poate lua în considerare impactul lor pentru buget prin ajustarea soldurilor VNB. Cu toate acestea, nu este posibil să se stabilească, doar pe baza activităților desfășurate de Curte, care ar fi trebuit să fie cuantumul acestor contribuții:

Magnitudinea impactului potențial al observațiilor cuantificabile asupra contribuțiilor anuale la buget ale statelor membre vizitate era cuprinsă între + 0,4 % și - 1,1 %, presupunând că nu ar fi fost necesară aducerea altor modificări la nivelul componentelor VNB-ului din cele cinci state membre în cauză sau la nivelul estimării VNB-ului din celelalte 22 de state membre.

În ceea ce privește observațiile necuantificabile, deficiențele care le-au ocazionat pot afecta și ele calculul contribuțiilor statelor membre: prin definiție, nu este posibilă estimarea cu fiabilitate a impactului lor.

67. Astfel, examinarea de către Curte a unor componente selectate ale VNB-ului în cele cinci state membre a evidențiat faptul că o verificare mai bine direcționată ar putea avea impact asupra stabilirii contribuțiilor relative la buget ale statelor membre.

... EUROSTAT șI-A FINALIZAT TARDIV CICLUL DE VERIFICARE

68. Eurostat și-a finalizat verificarea inventarelor VNB la sfârșitul lunii ianua- rie 2012. DG Buget a comunicat statelor membre UE-25 faptul că s-au formulat rezerve specifice referitoare la datele VNB aferente perioadei 2002-2010 [48] și a retras rezervele generale pendinte formulate pentru aceleași state membre pentru perioada 2002-2007.

69. Examinarea de către Comisie a inventarelor VNB ale statelor membre s-a desfășurat între începutul anului 2007 și începutul anului 2012. În opinia Curții, această examinare a durat prea mult: s-a scurs un interval de zece ani între anul în care s-a finalizat verificarea și primul an de referință al datelor VNB care au făcut obiectul examinării.

70. Acest lung interval de timp reprezintă consecința abordării extinse urmate de Comisie, abordare care a implicat un volum de muncă substanțial atât pentru Eurostat, cât și pentru INS-uri. O altă cauză care explică acest interval de timp este faptul că, deși acest lucru nu este prevăzut în mod specific în Regulamentul VNB, toate rapoartele întocmite în urma vizitelor de informare și toate rapoartele de evaluare au fost adoptate de Comitetul VNB, care nu se reunește decât de trei ori pe an.

RECURSUL EXCESIV LA REZERVELE GENERALE

71. Pentru a avea posibilitatea de a modifica, în cursul acestui lung proces de verificare, datele VNB utilizate în vederea determinării resurselor proprii, Comisia a formulat rezerve generale pentru statele membre, rezerve care acoperă datele VNB aferente perioadei 2002-2007.

72. Aceste rezerve au fost utilizate în mod excesiv. În acest fel, se poate eluda respectarea principiului de a încheia procesul de punere la dispoziție a datelor VNB și de examinare a acestora în termenul de patru ani stabilit în Regulamentul privind resursele proprii. Rezervele ar trebui să facă referire doar la puncte specifice legate de evaluarea unor componente distincte ale VNB-ului.

73. În luna iulie 2012, departamentul de audit intern [49] din cadrul DG Buget a atras atenția că formularea unor rezerve generale pentru intervale extinse de timp cu scopul de a avea posibilitatea de a modifica datele VNB utilizate în scopul determinării resurselor proprii și înlocuirea ulterioară a acestor rezerve generale cu rezerve specifice au făcut posibilă aducerea unor corecții datelor VNB ale statelor membre după trecerea a mai mult de zece ani de la exercițiul financiar pentru care s-au realizat corecțiile în cauză. Această situație a creat incertitudini bugetare în statele membre.

NEEXAMINAREA LA UN NIVEL SUFICIENT A REVIZUIRILOR MAJORE

74. Până la data la care Eurostat și-a finalizat verificarea, toate cele zece state membre selectate întreprinseseră o revizuire majoră [50] a conturilor lor naționale (a se vedea tabelul 2), ceea ce a avut drept rezultat o nouă serie de date VNB care trebuiau luate în considerare în vederea determinării resurselor proprii.

TABELUL 2

REVIZUIRILE MAJORE REALIZATE ÎN PERIOADA 2008-2011 DE CELE ZECE STATE MEMBRE EXAMINATE DE CURTE

Sursa: Curtea de Conturi Europeană (pe baza informațiilor din dosarele de control întocmite de Eurostat).

| Inventar VNB examinat de Eurostat în contextul ciclului de verificare care a făcut obiectul analizei | Revizuiri majore periodice sau ale anului de referință, derulate în cursul procesului de verificare | Inventar VNB nou/actualizat furnizat |

State membre selectate | Furnizat în: | An de referință | Realizate în: | An de referință revizuit: | Da, data la care a fost furnizat/Nu/Nu se aplică |

Belgia | mai 2007 | 2003 | 2009 | 2006 [9999] | Nu |

Germania | decembrie 2006 | 2000 | 2011 | 2008 | Nu |

Spania | decembrie 2007 | 2000 | 2011 | 2008 | Nu |

Franța | iulie 2007 | 2000 | 2011 | 2005 | Nu |

Italia | decembrie 2007 | 2000 | 2011 | 2008 | Nu |

Țările de Jos | decembrie 2006 | 2001 | Nu se aplică [8888] | Nu se aplică | Nu se aplică |

Austria | ianuarie 2007 | 2002 | 2008 | 2004 | Da, februarie 2009 |

2011 | 2008 | Nu |

Polonia | decembrie 2006 | 2002 | Nu se aplică [8888] | Nu se aplică | Nu se aplică |

Suedia | ianuarie 2008 | 2005 | 2010 | 2006 | Nu |

Regatul Unit | iulie 2007 | 2003 | 2008 | 2005 | Da, martie 2011 |

75. Dintre cele opt INS-uri care au întreprins, în perioada în care s-a desfășurat procesul de verificare, revizuiri majore periodice sau ale anului de referință, șapte nu au elaborat inventare VNB actualizate. În consecință, Eurostat a fost nevoit să își bazeze analiza pe informațiile limitate care erau conținute în rapoartele privind calitatea VNB-ului.

76. În cinci [51] dintre aceste state membre, sfera activităților efectuate de Eurostat a fost restricționată. Motivul a fost timpul insuficient dintre implementarea revizuirilor majore [52] (septembrie 2011) și finalizarea procesului de verificare (ianuarie 2012). Drept rezultat, nu s-a efectuat o evaluare cuprinzătoare a noilor surse și metode, iar verificarea directă nu s-a bazat pe procesul revizuit de compilare a componentelor selectate ale VNB-ului.

... VERIFICĂRILE EFECTUATE DE EUROSTAT NU AU FĂCUT OBIECTUL UNEI RAPORTĂRI ADECVATE

77. Este important ca verificarea datelor VNB să facă obiectul unei raportări clare și transparente. Această raportare permite factorilor interesați să înțeleagă evaluarea de către Comisie a VNB-ului statelor membre și să ia măsurile necesare atunci când este cazul. Astfel, Curtea a examinat rapoartele de evaluare elaborate de Eurostat cu privire la VNB-ul statelor membre selectate (a se vedea punctele 79-82), avizele anuale ale Comitetului VNB referitoare la exercițiile 2002-2011 (a se vedea punctele 83-87) și rapoartele anuale de activitate întocmite de Eurostat și, respectiv, de DG Buget pentru exercițiile 2002-2011 (a se vedea punctele 88-92).

78. Orientările interne de care dispune Comisia pentru raportarea verificării pe care o efectuează cu privire la datele VNB și a gestiunii resurselor proprii bazate pe VNB pe care o asigură sunt limitate. Prin urmare, calitatea raportării Comisiei a fost evaluată în raport cu standarde de exhaustivitate, de transparență și de consecvență care au fost definite de Curte.

RAPOARTELE DE EVALUARE ÎNTOCMITE DE EUROSTAT CU PRIVIRE LA VNB-UL STATELOR MEMBRE NU ERAU ÎNTOTDEAUNA EXHAUSTIVE, TRANSPARENTE șI CONSECVENTE

79. Eurostat a elaborat rapoarte de evaluare cu privire la VNB-ul statelor membre. În cuprinsul acestor rapoarte, erau semnalate puncte specifice țării respective care necesitau îmbunătățiri și care aveau un impact potențial asupra VNB-ului, precum și probleme transversale. Curtea a constatat că Eurostat nu făcuse apel la niciun criteriu pentru determinarea acestor puncte specifice țărilor ce necesitau îmbunătățiri și a problemelor transversale [53].

80. Aceste rapoarte au fost prezentate Comitetului VNB în lunile iulie și octombrie 2011 cu titlu de "proiecte" provizorii. Acest lucru a permis unor INS-uri să remedieze unele dintre puncte înainte de formularea rezervelor. Eurostat a avut, în egală măsură, posibilitatea de a opera anumite modificări în virtutea respectării principiului egalității de tratament. Cu toate acestea, nu au fost elaborate rapoarte finale de evaluare a VNB-ului statelor membre.

81. În luna decembrie 2011, Eurostat a elaborat un document [54] în care erau trecute toate punctele de acțiune care nu erau considerate a fi suficient de importante pentru a fi luate în considerare ca puncte specifice țărilor ce necesitau îmbunătățiri și care ar fi putut deci să fie incluse în rapoartele de evaluare. Totuși, acest document conținea anumite puncte care ar fi putut avea un impact asupra VNB-ului și/sau puncte care sunt similare cu unele rezerve specifice formulate de Comisie pentru alte state membre, cum ar fi:

registrul întreprinderilor în Germania (a se vedea punctul 2 din tabelul 1);

ajustarea operată pentru fraudă la nivelul consumului intermediar în domeniul hotelurilor și restaurantelor în Țările de Jos;

tratarea uneltelor mici în conturile naționale ale Țărilor de Jos, ale Suediei și ale Regatului Unit și

estimarea fraudei în materie de TVA fără complicitatea cumpărătorilor în Polonia.

82. Curtea formulează următoarele observații cu caracter general în legătură cu conținutul rapoartelor de evaluare elaborate de Eurostat cu privire la cele zece state membre selectate:

prezentarea incompletă a obiectivului (obiectivelor) și a sferei verificării, precum și a activităților efectuate de Eurostat;

lipsa de claritate a informațiilor privind impactul potențial al punctelor specifice țărilor ce necesită îmbunătățiri și/sau al problemelor transversale, precum și a informațiilor privind posibilitatea de a se formula rezerve specifice de către Comisie cu privire la aceste probleme [55];

în lipsa unor criterii privind importanța semnificativă, nu este clar dacă evaluarea este exprimată de Eurostat cu rezerve [56] ca urmare a constatărilor pe care le-a semnalat în rapoarte și dacă concluzia generală pe care o formulează acesta trebuie să fie considerată una pozitivă sau una negativă.

AVIZELE ANUALE EMISE DE COMITETUL VNB NU SUNT CONFORME CU LEGISLAțIA șI NU AU UN CARACTER INFORMATIV

83. Comitetul VNB a adoptat declarații în care afirmă că se află în imposibilitatea exprimării unei opinii referitoare la Grecia pentru exercițiul 2006 [57] și la statele membre UE-10 pentru exercițiile 2006-2011 [58] privind caracterul adecvat sau nu al datelor VNB furnizate de aceste state membre pentru determinarea resurselor proprii.

84. În cazul Greciei, Comisia a respectat dispozițiile articolului 10 alineatul (7) din Regulamentul privind resursele proprii [59]. Ea a utilizat datele VNB incluse în chestionarul VNB anterior (2005) transmis în scopul determinării resurselor proprii și nu s-a adus nicio ajustare soldurilor în exercițiul bugetar 2006.

85. Aceste dispoziții nu au fost însă respectate și în cazul statelor membre UE-10. Comisia a calculat și a operat ajustările corespunzătoare la soldurile resurselor proprii bazate pe VNB în exercițiile bugetare 2006-2011, deși Comitetul VNB nu a emis un aviz explicit în acest sens (a se vedea punctul 16).

86. În ceea ce privește ansamblul avizelor emise de Comitetul VNB în perioada care a făcut obiectul examinării, Curtea a făcut următoarele constatări privind conținutul acestora:

deși buna practică impune realizarea unei trimiteri la temeiul juridic, nu se procedează astfel în cazul acestor avize;

prezentarea obiectivului (obiectivelor) și a bazei de evaluare [60] este incompletă;

nu este clar dacă, având în vedere rezervele (generale) menționate în avizele privind statele membre UE-15, concluzia generală la care ajunge Comitetul VNB poate fi considerată una pozitivă sau una negativă.

87. Ținând cont de deficiențele constatate la nivelul strategiei/abordării Comisiei în materie de verificare (a se vedea punctele 26-36) și la nivelul procesului de verificare în sine (a se vedea punctele 37-67), activitățile efectuate de Eurostat nu sunt suficiente pentru a sprijini pe deplin avizul emis de Comitetul VNB. Întrucât nu a fost aplicat în mod corespunzător principiul raportului costuri-beneficii în cadrul verificării desfășurate de Eurostat, avizele emise de Comitetul VNB ar fi trebuit să precizeze că exista o limitare a sferei.

RAPOARTELE ANUALE DE ACTIVITATE ALE DG BUGET AU OFERIT DOAR O EVALUARE PARțIALĂ

88. Informațiile furnizate de DG Buget erau limitate, atât cele cu privire la gestiunea, la riscurile și la mediul de control aferente resurselor proprii bazate pe VNB [61], cât și cele cu privire la raționamentul aplicat pentru a ajunge la concluzia globală privind sistemele de gestiune și de control [62]. În pofida progreselor înregistrate în ultimii ani, rapoartele anuale de activitate elaborate de DG Buget până în 2011 nu au oferit decât o evaluare parțială a gestiunii resurselor proprii bazate pe VNB.

89. Declarațiile de asigurare publicate de DG Buget până în 2011 nu au fost sprijinite cu probe suficiente care să ateste legalitatea și regularitatea și buna gestiune financiară. Ele făceau referire doar la exactitatea calculului resurselor proprii bazate pe VNB, nu și la calitatea datelor care stau la baza acestui calcul.

90. Având în vedere caracteristicile specifice ale gestiunii resurselor proprii bazate pe VNB [63], baza pe care s-a sprijinit DG Buget în formularea asigurării sale ar fi trebuit să fie prezentată în mod adecvat în rapoartele sale anuale de activitate.

RAPOARTELE ANUALE DE ACTIVITATE ÎNTOCMITE DE EUROSTAT AU OFERIT DOAR O EVALUARE PARțIALĂ

91. În pofida progreselor înregistrate în ultimii ani, rapoartele anuale de activitate elaborate de Eurostat nu au oferit decât o evaluare parțială a verificărilor efectuate cu privire la datele VNB utilizate în vederea determinării resurselor proprii. Informațiile prezentate de Eurostat cu privire la obiective, la sfera și la rezultatele verificărilor sale legate de VNB erau limitate.

92. Declarațiile publicate de Eurostat în legătură cu principiul bunei gestiuni financiare nu au fost sprijinite cu probe suficiente care să ateste utilizarea eficace a resurselor implicate în verificarea datelor VNB utilizate în vederea determinării resurselor proprii.

CONCLUZII ȘI RECOMANDĂRI

93. Curtea concluzionează că verificarea de către Comisie a datelor VNB nu era suficient de structurată și de direcționată. Concluziile și recomandările formulate în continuare reprezintă rezultatul aplicării de către Curte a unui ansamblu de bune practici referitoare la modalitățile de verificare, bune practici care au fost stabilite de Curte în vederea efectuării acestui audit. Aceste practici constituie o abordare mai structurată și mai formalizată și propun o alocare mai bună a resurselor decât cele care sunt aplicate la momentul actual de Eurostat. Dat fiind că numărul componentelor VNB-ului care trebuie să fie selectate în vederea unei verificări aprofundate poate fi adaptat în funcție de resursele disponibile, nu este necesar să se sporească resursele de personal din cadrul Eurostat care să fie alocate verificării datelor VNB.

94. Curtea a constatat că verificarea pentru exercițiile 2002-2007 a datelor VNB utilizate în scopul determinării resurselor proprii a fost finalizată tardiv de Comisie și că revizuirile majore întreprinse de statele membre în perioada 2008-2011 nu au fost examinate în mod suficient de aceasta. S-a constatat un recurs excesiv la rezervele generale (a se vedea punctele 68-76).

95. Eurostat nu a realizat o planificare și o prioritizare corespunzătoare a activităților sale de verificare, deoarece riscurile legate de compilarea de către statele membre a conturilor naționale nu erau evaluate în mod adecvat atunci când erau selectate domeniile care trebuiau supuse verificării (a se vedea punctele 24-36).

96. Abordarea pe care a aplicat-o Eurostat cu privire la verificările desfășurate în statele membre nu a fost consecventă de la un stat membru la altul și activitățile pe care le-a efectuat la nivelul statelor membre nu au avut un caracter suficient. Auditul Curții a demonstrat faptul că o abordare mai structurată și mai bine direcționată ar ameliora eficacitatea procesului de verificare desfășurat de Comisie (a se vedea punctele 37-67).

97. Verificările efectuate de Eurostat nu au făcut obiectul unei raportări adecvate (a se vedea punctele 77-92).

STRATEGIA/ABORDAREA ÎN MATERIE DE VERIFICARE

RECOMANDAREA 1 NECESITATEA DE A PROCEDA LA UN EXERCIțIU STRUCTURAT șI FORMALIZAT DE PLANIFICARE șI PRIORITIZARE

Comisia ar trebui să procedeze la o analiză structurată și formalizată care să țină seama de principiul raportului costuri-beneficii și care să facă posibilă o planificare și o prioritizare a activităților sale de verificare cu privire la anumite domenii specifice sau la anumite (sub)procese specifice de compilare (a se vedea punctul 33). O astfel de analiză ar trebui să ia în considerare riscurile la care este expusă compilarea de către statele membre a conturilor lor naționale (a se vedea punctul 32) și dimensiunea relativă în cadrul economiei totale a componentelor VNB-ului.

Evaluarea riscurilor ar trebui să se bazeze pe totalitatea informațiilor calitative și cantitative disponibile în toate departamentele din cadrul Eurostat și ar trebui să se concentreze pe procedurile de compilare care sunt descrise în inventarele VNB și în rapoartele recente privind calitatea VNB-ului aferente statelor membre (a se vedea anexele VII și VIII).

RECOMANDAREA 2 REDUCEREA DURATEI CICLULUI DE VERIFICARE șI LIMITAREA RECURGERII LA REZERVELE GENERALE

Comisia ar trebui să își reducă durata ciclului de verificare în scopul limitării recurgerii la rezervele generale (a se vedea punctele 68-70 și 72).

Aceste rezerve ar trebui să fie limitate doar la cazuri excepționale în care există un risc considerabil ca interesele financiare ale UE să nu fie protejate, de exemplu atunci când un stat membru efectuează revizuiri majore pe parcursul ciclului de verificare sau la intervale neregulate (a se vedea punctele 71-73).

RECOMANDAREA 3 AMELIORAREA RAPORTĂRII CĂTRE COMITETUL VNB

Eurostat ar trebui să comunice în mod clar și în timp util Comitetului VNB cazurile în care se consideră că ar trebui aplicat principiul raportului costuri-beneficii (a se vedea punctul 28).

PROCESUL DE VERIFICARE

RECOMANDAREA 4 APLICAREA UNEI VERIFICĂRI MAI DIRECțIONATE

Procesul de verificare desfășurat de Comisie ar trebui să implice o evaluare calitativă structurată și formalizată a riscurilor la care sunt expuse procedurile de compilare descrise în inventarele VNB, precum și o verificare aprofundată a componentelor VNB-ului care prezintă importanță semnificativă și riscuri. Selecția componentelor VNB-ului care ar trebui să facă obiectul unei verificări aprofundate ar trebui să se realizeze pe baza unei analize a raportului costuri-beneficii descrise la recomandarea 1. Sfera și obiectivele verificării aprofundate ar trebui să fie mai cuprinzătoare decât cele ale verificării directe care a fost efectuată de Eurostat în ultimul ciclu de verificare (a se vedea punctul 22 a doua liniuță și punctele 33-36).

RECOMANDAREA 5 ACORDAREA UNEI ATENțII DEOSEBITE VERIFICĂRII EXHAUSTIVITĂțII VNB-ULUI

În cadrul verificărilor pe care le efectuează, Comisia ar trebui să acorde o atenție specială exhaustivității VNB-ului statelor membre și ar trebui să vizeze utilizarea unor proceduri care să fie comparabile în ceea ce privește tratamentul, între statele membre, al estimării economiei subterane în conturile naționale (a se vedea punctele 60 și 61). Eurostat ar trebui să verifice dacă orientările Comisiei [64] sunt respectate de toate statele membre și ar trebui să ia măsuri corespunzătoare pentru a asigura un tratament comparabil, între statele membre, al acestui aspect.

RECOMANDAREA 6 ASIGURAREA UNUI CARACTER COMPLET AL DOSARELOR DE CONTROL șI AL DOCUMENTAțIEI AFERENTE

Comisia ar trebui să își documenteze activitățile, iar această documentație ar trebui să conțină informații complete privind verificarea întreprinsă de Eurostat pe baza examinărilor documentare și/sau a vizitelor efectuate la INS-uri (a se vedea punctele 39, 54 și 55).

Dosarele de control întocmite de Eurostat ar trebui să permită conducerii să identifice cu claritate rezultatele controalelor efectuate cu privire la anumite componente selectate ale VNB-ului, așa cum prevăd standardele de control intern.

RECOMANDAREA 7 FORMULAREA DE REZERVE SPECIFICE DOAR PENTRU CAZURILE ÎN CARE EXISTĂ CONSTATĂRI SEMNIFICATIVE

În vederea formulării de rezerve specifice, Eurostat ar trebui să stabilească, acolo unde este posibil, care este impactul potențial al punctelor de acțiune (în cazul observațiilor cuantificabile) și/sau care este suma expusă riscului care se poate calcula în urma acestor puncte de acțiune (în cazul observațiilor necuantificabile). De asemenea, Eurostat ar trebui să definească criterii privind importanța semnificativă, criterii care ar trebui să fie calitative sau cantitative (a se vedea punctele 43 și 58). De regulă, ar trebui să se formuleze rezerve referitoare la componente specifice ale VNB-ului doar în legătură cu punctele de acțiune care nu au fost soluționate de INS-uri în termenele stabilite și al căror impact poate să fie semnificativ.

RECOMANDAREA 8 ÎMBUNĂTĂțIREA COORDONĂRII DINTRE DEPARTAMENTELE DIN CADRUL EUROSTAT

Eurostat ar trebui să îmbunătățească coordonarea dintre departamentul care are competențe pentru verificarea datelor VNB utilizate în vederea determinării resurselor proprii și celelalte departamente ale sale, în special cele care se ocupă de conturile naționale (a se vedea punctele 49-53).

În cazurile în care eventualele măsuri luate de alte departamente din cadrul Eurostat pot avea un impact asupra compilării PIB-ului și/sau a VNB-ului, ar trebui să fie consultat Comitetul VNB, iar decizia finală cu privire la aceste măsuri ar trebui să fie luată la nivelul ierarhic corespunzător din cadrul Eurostat.

RAPORTAREA

RECOMANDAREA 9 AMELIORAREA RAPORTĂRII

Eurostat ar trebui să aducă îmbunătățiri rapoartelor sale de evaluare pentru a furniza o apreciere exhaustivă, transparentă și consecventă a datelor VNB ale statelor membre (a se vedea punctele 79-82).

Avizele anuale emise de Comitetul VNB ar trebui să conțină o evaluare clară a caracterului adecvat (sau nu) al datelor VNB ale statelor membre pentru determinarea resurselor proprii și conținutul acestor avize ar trebui să respecte cerințele Regulamentului VNB. De asemenea, avizele ar trebui să fie utilizate în mod corespunzător în cadrul procedurii bugetare, așa cum este prevăzut în Regulamentul privind resursele proprii (a se vedea punctele 83-87).

Rapoartele anuale de activitate întocmite de DG Buget și, respectiv, de Eurostat ar trebui să ofere o imagine corectă și fidelă a verificării datelor VNB ale statelor membre și a gestiunii resurselor proprii bazate pe VNB (a se vedea punctele 88-92).

Comisia ar trebui să stabilească cerințe care să prevadă raportarea cu regularitate de către Eurostat cu privire la rezultatele verificării sale a datelor VNB, ceea ce ar permite DG Buget să obțină asigurarea necesară care trebuie utilizată în contextul elaborării rapoartelor anuale de activitate ale acestei direcții.

98. Curtea invită Comisia să ia în considerare aceste recomandări în cadrul viitoarei revizuiri a Regulamentului VNB.

Prezentul raport a fost adoptat de Curtea de Conturi, la Luxemburg, în ședința sa din 26 septembrie 2013.

Pentru Curtea de Conturi

+++++ TIFF +++++

Vítor Manuel da Silva Caldeira

Președinte

[1] Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene (JO L 163, 23.6.2007, p. 17) ("Decizia privind resursele proprii") și Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 94/728/CE, Euratom referitoare la sistemul resurselor proprii ale Comunităților (JO L 130, 31.5.2000, p. 1), cu modificările ulterioare ("Regulamentul privind resursele proprii").

[2] Acestea includ capitolul 14 "VNB" și capitolul 32 "Sold VNB" din buget.

[3] Raportul special nr. 12/2012 "Au reușit Comisia și Eurostat să îmbunătățească procesul vizând elaborarea de statistici europene fiabile și credibile?" (http://eca.europa.eu).

[4] Regulamentul (CE) nr. 2223/96 al Consiliului din 25 iunie 1996 privind Sistemul european de conturi naționale și regionale din Comunitate (JO L 310, 30.11.1996, p. 1), cu modificările ulterioare.

[5] În special, normele referitoare la producție, la cheltuieli și la venituri, care prezintă relevanță pentru estimarea componentelor VNB-ului.

[6] Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței ("Regulamentul VNB") (JO L 181, 19.7.2003, p. 1).

[7] A se vedea articolul 126 TFUE și Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (JO L 145, 10.6.2009, p. 1), cu modificările ulterioare.

[8] Acordul interinstituțional între Parlamentul European, Consiliu și Comisie privind disciplina bugetară și buna gestiune financiară (JO C 139, 14.6.2006, p. 1).

[9] Acest chestionar cuprinde 265 de întrebări detaliate la care trebuie să se furnizeze răspunsuri.

[10] Acesta conține, de asemenea, tabelele de proces care oferă o dimensiune cantitativă a procesului de compilare a datelor VNB.

[11] A se vedea articolul 5 alineatul (2) litera (b) din Regulamentul VNB.

[12] A se vedea articolul 60 alineatul (7) din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (JO L 248, 16.9.2002, p. 1), cu modificările ulterioare.

[13] Pentru statele membre UE-10, datele VNB se referă doar la perioada 2004-2007. Eurostat a finalizat verificarea datelor VNB ale Bulgariei și ale României abia în luna ianuarie 2013, astfel încât aceste state sunt excluse din sfera auditului.

[14] Datele VNB pentru exercițiile 2008-2010 sunt excluse din sfera auditului Curții, întrucât aceste exerciții nu fuseseră închise la data la care auditul a fost demarat.

[15] Cadrul COSO (Committee of Sponsoring Organisations of the Treadway Commission - Comitetul Organizațiilor de Sponsorizare a Comisiei Treadway), care este utilizat de Comisie ca referință pentru sistemele sale de supraveghere și de control.

[16] Acest termen este utilizat pentru a desemna testele efectuate de Curte, în contrast cu verificarea directă, care se referă la activitatea desfășurată de Comisie. Termenii sunt similari, în pofida faptului că sfera de aplicare și obiectivele "verificării aprofundate" sunt mai extinse decât cele ale "verificării directe". Niciuna dintre aceste două proceduri de control nu implică calcularea propriilor estimări ale componentelor VNB-ului.

[17] A se vedea articolul 5 alineatul (2) litera (b) din Regulamentul VNB.

[18] Structura de audit intern.

[19] În Belgia, verificarea a privit compilarea pentru tranzacții imobiliare, închirieri și servicii furnizate întreprinderilor, clasificarea NACE (Rev. 1) secțiunea K.

[20] Aceste puncte se referă la îmbunătățiri ce trebuie aduse metodelor statistice, la necesitatea de a crește exhaustivitatea surselor și de a le actualiza și la acțiuni necesare pentru a fi în conformitate cu SEC 95. Punctele de acțiune B, C, D și E, precum și aspectele transversale (care nu sunt raportate ca puncte de acțiune A) au fost excluse din sfera acestei analize.

[21] Belgia, Germania, Spania, Franța, Italia, Țările de Jos și Austria.

[22] Spania, Italia, Austria și Suedia.

[23] Belgia, Franța, Italia, Țările de Jos, Austria, Suedia și Regatul Unit.

[24] Nu s-au completat răspunsurile la peste 20 de întrebări legate de Polonia și de Regatul Unit.

[25] Nu s-au dat detalii suficiente la răspunsurile pentru Belgia, Franța, Italia și Țările de Jos.

[26] Belgia, Franța, Italia și Țările de Jos.

[27] Belgia, Spania, Italia și Țările de Jos.

[28] Selecția componentelor în vederea verificării directe poate ține cont de criteriile următoare: dacă se face referire la părți care sunt reprezentative pentru procesul de compilare și de estimare a VNB-ului, dacă sunt acoperite calcule care implică un număr de ajustări, dacă se iau în considerare domenii cu un risc potențial din cadrul procesului.

[29] Toate cele zece state, cu excepția Austriei și a Poloniei.

[30] La articolul 6, sunt prevăzute "vizite de informare".

[31] La articolul 19, sunt prevăzute "vizite de control".

[32] Trei luni pentru Comisie și trei luni pentru statele membre.

[33] Venituri din proprietăți transfrontaliere, servicii de intermediere financiară indirect măsurate, activitățile economice ilegale, programele de prime de casare a autovehiculelor uzate, locuințele cooperative și entitățile cu o prezență fizică inexistentă sau neglijabilă.

[34] Belgia, Bulgaria, Estonia, Grecia, Franța, Cipru, Letonia, Lituania, Ungaria, Malta, Țările de Jos, România, Slovenia și Regatul Unit.

[35] Registrul întreprinderilor conține informații privind populația activă a unităților statistice angajate într-o activitate economică, privind unitățile locale ale acestora, privind entitățile juridice din care sunt formate aceste întreprinderi și privind grupurile de întreprinderi. Registrul întreprinderilor ar trebui să fie actualizat în mod regulat. Analiza populației de întreprinderi cuprinse în registrul întreprinderilor ar trebui să constituie punctul de plecare pentru compilarea VNB-ului conform abordării bazate pe producție.

[36] A se vedea punctele 3.27-3.37 din SEC 95. În special, dacă vânzările acoperă mai puțin de 50 % din costurile de producție, unitatea instituțională este un producător non-piață și poate fi clasificat în sectorul administrațiilor publice.

[37] Acest procent a fost calculat pe baza datelor publicate de Eurostat pentru exercițiile 2004-2007.

[38] A se vedea punctul 4.38, conform căruia nu pot fi tratate ca subvenții: "(j) vărsăminte pe care administrațiile publice le efectuează pentru producătorii de piață pentru a plăti, în totalitate sau în parte, bunuri și servicii pe care aceștia din urmă le furnizează direct și individual gospodăriilor în contextul protecției contra anumitor riscuri și nevoi sociale (a se vedea punctul 4.84.) și la care gospodăriile au legal dreptul. Aceste vărsăminte fac parte din cheltuielile de consum individuale ale administrației publice, deci din contribuțiile sociale în natură și din consumul individual efectiv al gospodăriilor."

[39] În special standardele de control intern nr. 9 "Supravegherea exercitată de conducere" și nr. 10 "Continuitatea activității". A se vedea Comunicarea către Comisie, Revision of the internal control standards and underlying framework – strengthening control effectiveness (Revizuirea standardelor de control intern și a cadrului aferent – consolidarea eficacității controlului), SEC(2007) 1341 din 16.10.2007.

[40] În special sectorul societăților nefinanciare, sectorul gospodăriilor populației și sectorul instituțiilor fără scop lucrativ în serviciul gospodăriilor populației. Clasificarea acestui din urmă sector a fost acoperit în mod corespunzător în Regatul Unit, întrucât Comisia a formulat o rezervă specifică referitor la acest aspect.

[41] Ceea ce înseamnă că nu se cunoaște impactul lor asupra VNB-ului.

[42] În general, acestea se referă la compilarea VNB-ului pentru anul de referință cel mai recent.

[43] Contabilii naționali sunt preocupați, în mod deosebit, să asigure măsurarea exhaustivă a activităților economice, inclusiv a celor care sunt ascunse (cu alte cuvinte, a "economiei subterane") și a celor care sunt descrise ca pur și simplu "informale".

[44] Estimarea consumului intermediar pentru gospodării s-a ridicat la 3,3 % din producție, în timp ce rata care a fost aplicată pentru celelalte sectoare instituționale era mai mare de 15 %. O diferență atât de mare semnalează existența unor probleme în ceea ce privește compilarea acestei componente.

[45] În special, Decizia 94/168/CE, Euratom a Comisiei din 22 februarie 1994 privind normele metodologice de aplicare a Directivei 89/130/CEE, Euratom a Consiliului privind armonizarea calculării produsului național brut la prețurile pieței (JO L 77, 19.3.1994, p. 51), Decizia 98/527/CE, Euratom a Comisiei din 24 iulie 1998 privind tratarea fraudei în materie de TVA în conturile naționale (diferențe între încasările teoretice de TVA și încasările reale de TVA) (JO L 234, 21.8.1998, p. 39) și documentul nr. 50 al Comitetului VNB din iulie 2005 intitulat Eurostat’s tabular approach to exhaustiveness guidelines (Abordarea tabulară aplicată de Eurostat în materie de orientări privind exhaustivitatea).

[46] Sfera acestei rezerve formulate de Comisie nu a acoperit totuși scăderea din producție a rentelor din terenuri.

[47] Modificarea VNB-ului estimat al diverselor state membre ar afecta estimarea VNB-ului total al UE. Aceasta nu are însă niciun efect asupra ansamblului resurselor proprii bazate pe VNB. Orice creștere (sau descreștere) apărută în estimările VNB-ului total al UE va fi echilibrată de o descreștere (sau creștere) a ratei uniforme care se aplică VNB-ului statelor membre în vederea finanțării bugetului.

[48] Cu excepția rezervei transversale referitoare la serviciile de intermediere financiară indirect măsurate, care acoperă doar exercițiul 2010, și a rezervelor specifice țărilor formulate pentru statele membre UE-10, care acoperă doar perioada 2004-2010.

[49] Structura de audit intern.

[50] Revizuirile majore periodice sau revizuirile anului de referință presupun existența unor schimbări la nivelul surselor și al metodelor de compilare a VNB-ului, în timp ce revizuirile majore ocazionale sunt generate de modificări metodologice importante la nivelul conceptelor și al definițiilor și/sau la nivelul clasificării utilizate: de exemplu, introducerea în conturile naționale, în 2011, a unei noi clasificări statistice, aplicabilă în UE, a activităților economice (clasificarea NACE Rev. 2) sau punerea în aplicare a viitorului cadru contabil (SEC 2010). Pentru revizuirile majore, este necesar calculul retroactiv al datelor VNB aferente exercițiilor anterioare.

[8888] Cu excepția revizuirilor cauzate de punerea în aplicare în conturile naționale a clasificării NACE Rev. 2

[9999] Anul de referință în cazul în care erau disponibile în vederea utilizării în conturile naționale a unor date detaliate obținute din conturile anuale.

[51] Germania, Spania, Franța, Italia și Austria.

[52] Cu excepția celor care vizează punerea în aplicare a clasificării NACE Rev. 2.

[53] Aceste puncte sunt legate în special de estimările aferente lucrărilor recreative și operelor originale literare sau artistice, aferente asigurărilor, aferente software-ului și aferente consumului de capital fix pentru drumuri, poduri etc.

[54] Documentul nr. 222 al Comitetului VNB, intitulat Other issues (deriving mainly from action points B, C and D) for 25 Member States [Alte probleme (provenind în principal din punctele de acțiune B, C și D) care afectează 25 de state membre].

[55] În cazul în care acestea nu sunt remediate până la sfârșitul anului 2011.

[56] În rapoartele de evaluare elaborate de Eurostat, se afirmă fie că "ar putea" fi îmbunătățită compilarea componentelor din care este format VNB-ul, fie că există unele domenii în care este loc de îmbunătățiri. Totuși, nu este clar dacă nesoluționarea punctelor semnalate are vreun impact asupra evaluării globale.

[57] A se vedea punctul 4.26 din Raportul anual 2006 al Curții.

[58] Deoarece nu fusese încă finalizată verificarea de către Comisie a inventarelor VNB.

[59] Aceste dispoziții prevăd că eventualele modificări aduse VNB-ului din exercițiile financiare precedente, în temeiul articolului 2 alineatul (2) din Regulamentul VNB, sub rezerva articolului 5, sunt însoțite, pentru fiecare stat membru vizat, de o ajustare a contribuției acestuia la resursele proprii bazate pe VNB. Articolul 5 din Regulamentul VNB prevede adoptarea unui aviz anual de către Comitetul VNB cu privire la caracterul adecvat al datelor VNB ale statelor membre pentru determinarea resurselor proprii.

[60] Sfera verificării și a activităților efectuate de Eurostat.

[61] În special, modul în care se calculează contribuțiile anuale și ajustările (soldurilor aferente exercițiilor precedente), modul în care sunt repartizate responsabilitățile între DG Buget și Eurostat, rolul pe care îl are Comitetul VNB și sfera și obiectivele activităților de verificare efectuate de DG Buget și de Eurostat.

[62] Inclusiv indicatorii-cheie referitori la legalitatea și regularitatea și la buna gestiune financiară a verificărilor realizate cu privire la resursele proprii bazate pe VNB.

[63] Normele UE de calculare a acestor resurse, complexitatea procesului de compilare a conturilor naționale și repartizarea responsabilităților între cele două servicii din cadrul Comisiei (a se vedea punctele 2-11).

[64] A se vedea nota de subsol 45.

--------------------------------------------------

ANEXA I

RESURSELE PROPRII BAZATE PE VNB PENTRU EXERCIȚIILE 2002, 2007 ȘI 2010, PE STATE MEMBRE

Sursa: Curtea de Conturi Europeană (pe baza rapoartelor financiare ale Comisiei, capitolul 14 "VNB" și capitolul 32 "Sold VNB" din bugetul UE).

Statele membre | Exercițiul 2002 | Exercițiul 2007 | Exercițiul 2010 |

în milioane de euro | % | în milioane de euro | % | în milioane de euro | % |

Cele zece state membre cu cele mai mari contribuții, care au fost selectate în contextul acestui audit

Germania (DE) | 10504,5 | 22,86 % | 14653,8 | 19,83 % | 18703,8 | 20,54 % |

Franța (FR) | 7684,7 | 16,72 % | 11215,7 | 15,17 % | 14762,0 | 16,21 % |

Regatul Unit (UK) | 8480,5 | 18,46 % | 12551,2 | 16,98 % | 12963,4 | 14,24 % |

Italia (IT) | 6390,4 | 13,91 % | 9143,7 | 12,37 % | 11386,6 | 12,51 % |

Spania (ES) | 3430,7 | 7,47 % | 6073,4 | 8,22 % | 7611,3 | 8,36 % |

Țările de Jos (NL) | 2264,9 | 4,93 % | 3400,6 | 4,60 % | 4219,2 | 4,63 % |

Belgia (BE) | 1335,7 | 2,91 % | 1985,8 | 2,69 % | 2662,4 | 2,92 % |

Suedia (SE) | 1220,7 | 2,66 % | 1948,9 | 2,64 % | 2771,6 | 3,04 % |

Polonia (PL) | 0,0 | 0,00 % | 1745,6 | 2,36 % | 2630,9 | 2,89 % |

Austria (AT) | 1070,0 | 2,33 % | 1564,9 | 2,12 % | 2131,7 | 2,34 % |

Total | 42382,1 | 92,25 % | 64283,6 | 86,98 % | 79842,9 | 87,68 % |

Alte state membre

Danemarca (DK) | 893,1 | 1,94 % | 1393,5 | 1,89 % | 1705,7 | 1,87 % |

Grecia (EL) | 704,8 | 1,53 % | 1946,6 | 2,63 % | 1616,9 | 1,78 % |

Portugalia (PT) | 635,9 | 1,38 % | 940,1 | 1,27 % | 1344,0 | 1,48 % |

Finlanda (FI) | 693,5 | 1,51 % | 1087,7 | 1,47 % | 1256,0 | 1,38 % |

Republica Cehă (CZ) | 0,0 | 0,00 % | 703,8 | 0,95 % | 1051,4 | 1,15 % |

Irlanda (IE) | 537,5 | 1,17 % | 972,2 | 1,32 % | 950,1 | 1,04 % |

România (RO) | 0,0 | 0,00 % | 681,7 | 0,92 % | 859,6 | 0,95 % |

Ungaria (HU) | 0,0 | 0,00 % | 546,7 | 0,74 % | 702,2 | 0,77 % |

Slovacia (SK) | 0,0 | 0,00 % | 302,5 | 0,41 % | 450,1 | 0,49 % |

Slovenia (SI) | 0,0 | 0,00 % | 198,3 | 0,27 % | 250,9 | 0,28 % |

Bulgaria (BG) | 0,0 | 0,00 % | 163,0 | 0,22 % | 247,2 | 0,27 % |

Luxemburg (LU) | 100,7 | 0,22 % | 202,2 | 0,27 % | 196,6 | 0,22 % |

Lituania (LT) | 0,0 | 0,00 % | 158,3 | 0,21 % | 186,4 | 0,20 % |

Letonia (LV) | 0,0 | 0,00 % | 118,0 | 0,16 % | 133,9 | 0,15 % |

Cipru (CY) | 0,0 | 0,00 % | 88,2 | 0,12 % | 124,3 | 0,14 % |

Estonia (EE) | 0,0 | 0,00 % | 95,8 | 0,13 % | 98,9 | 0,11 % |

Malta (MT) | 0,0 | 0,00 % | 32,5 | 0,04 % | 40,4 | 0,04 % |

Total | 3565,5 | 7,75 % | 9631,1 | 13,02 % | 11214,6 | 12,32 % |

Total resurse proprii bazate pe VNB | 45947,6 | 100,00 % | 73914,7 | 100,00 % | 91057,5 | 100,00 % |

|

Total venituri (în milioane de euro) | 95434,4 | 117563,0 | 127795,0 |

Total resurse proprii bazate pe VNB/Total venituri | 48,15 % | 62,87 % | 71,25 % |

--------------------------------------------------

ANEXA II

CALCULAREA RESURSELOR PROPRII BAZATE PE VNB

CALCULAREA RESURSELOR PROPRII BAZATE PE VNB PRIN CARE SE FINANțEAZĂ BUGETUL

1. Calcularea resurselor proprii bazate pe VNB se efectuează prin aplicarea unei cote uniforme venitului național brut al statelor membre. Aceasta se calculează ca procent din suma veniturilor naționale brute anuale prognozate ale statelor membre, în așa fel încât să acopere în întregime partea de buget care nu este finanțată prin resurse proprii tradiționale, prin resurse proprii bazate pe TVA și prin alte venituri [1]. Prin urmare, calculul ansamblului resurselor proprii bazate pe VNB este influențat de aceste alte surse de venituri.

2. Soldurile și ajustările soldurilor VNB referitoare la anul n se calculează în anul n+1 prin compararea datelor prognozate cu datele VNB efective [2] și, respectiv, în anii următori (n+2, n+3, n+4 etc.), utilizându-se date efective mai actualizate, după cum se descrie în continuare.

3. Normele UE privind calcularea resurselor proprii permit modificarea datelor VNB pentru un anumit exercițiu financiar până la data de 30 septembrie a anului n+4. Această perioadă de patru ani poate fi extinsă în cazurile în care Comisia și/sau statele membre consideră că, în anumite puncte ale calculării VNB-ului aferent unui anumit exercițiu financiar, calitatea datelor ar trebui îmbunătățită [3].

4. Procedura Comisiei privind formularea de rezerve este utilizată pentru a notifica statele membre cu privire la aceste puncte care necesită îmbunătățiri. O rezervă generală se referă la compilarea tuturor componentelor VNB-ului unui stat membru, în timp ce o rezervă specifică se referă la estimarea unor componente distincte ale VNB-ului. Atunci când Comisia retrage rezervele, nu mai pot fi luate în considerare alte modificări ale datelor de bază pentru calcularea resurselor proprii.

UTILIZAREA DATELOR VNB LA CALCULAREA ALTOR ELEMENTE ALE RESURSELOR PROPRII

5. Datele VNB dețin un rol esențial pentru întregul sistem al resurselor proprii. Ele sunt utilizate, de asemenea, pentru a determina nivelul maxim al bazelor TVA (care nu ar trebui să depășească 50 % din VNB) în vederea calculării resurselor proprii bazate pe TVA [4], pentru a redistribui între statele membre costul corecției acordate Regatului Unit în legătură cu dezechilibrele bugetare [5] și valoarea reducerii brute acordate Țărilor de Jos și Suediei la contribuțiile lor VNB anuale [6] , precum și pentru a determina valoarea anuală totală maximă a creditelor de angajament și a creditelor de plată care urmează să fie înscrise în buget (plafoane) [7].

DATELE VNB ANUALE UTILIZATE ÎN SCOPUL CALCULĂRII RESURSELOR PROPRII

6. Datele VNB anuale [8] sunt compilate de INS-urile din statele membre. INS-urile trebuie să furnizeze Comisiei (Eurostat), înainte de data de 22 septembrie a fiecărui an, cifre privind VNB-ul, PIB-ul și componentele acestora pentru anul precedent, precum și orice alte modificări aduse cifrelor referitoare la anii anteriori. Aceste date sunt furnizate de statele membre în cadrul "chestionarului VNB".

7. Împreună cu aceste date, INS-urile din statele membre trebuie să transmită, de asemenea, un raport care să prezinte modul în care au fost obținute agregatele, să descrie orice modificări semnificative aduse procedurilor ("metodelor") și statisticilor de bază ("surselor") utilizate și să explice orice revizuiri ale estimărilor VNB anterioare ("raport de calitate") [9].

8. Pentru o descriere mai detaliată a modului în care sunt compilate datele VNB, INS-urile trebuie să pună la dispoziția Eurostat un inventar al procedurilor și al statisticilor de bază ("inventarul VNB") care sunt utilizate pentru a realiza estimări ale diferitelor componente ale VNB-ului [10].

9. În conformitate cu orientările adoptate de Comitetul VNB în luna iulie 2005, o versiune integral actualizată a inventarului VNB ar trebui elaborată de statele membre în termen de cel mult un an de la încheierea oricărei revizuiri majore [11]. Dacă un stat membru nu are o politică de revizuire care prevede revizuiri majore, inventarul VNB ar trebui actualizat cel puțin o dată la cinci ani.

10. În luna iulie 2012, aceste orientări au fost modificate astfel încât să impună statelor membre furnizarea unui inventar VNB actualizat numai dacă acesta este solicitat de Comitetul VNB atunci când se efectuează revizuiri majore în cursul ciclului de verificare al Eurostat.

[1] A se vedea articolul 5 din Regulamentul privind resursele proprii.

[2] A se vedea articolul 10 alineatul (6) din Regulamentul privind resursele proprii.

[3] A se vedea articolul 10 alineatul (7) din Regulamentul privind resursele proprii.

[4] A se vedea articolul 2 alineatul (1) litera (b) din Decizia privind resursele proprii.

[5] "Corecția în favoarea Regatului Unit". A se vedea articolul 5 din Decizia privind resursele proprii.

[6] A se vedea articolul 2 alineatul (5) din Decizia privind resursele proprii.

[7] A se vedea articolul 3 din Decizia privind resursele proprii.

[8] Datele VNB sunt elaborate pe baza statisticilor și a altor estimări. Acestea sunt diferite de datele prognozate care sunt utilizate în sistemul resurselor proprii în contextul procedurii de aprobare a bugetului anual.

[9] A se vedea articolul 2 din Regulamentul VNB.

[10] A se vedea articolul 3 din Regulamentul VNB.

[11] Revizuirile periodice majore sau revizuirile anului de referință implică modificări ale surselor și ale metodelor de compilare a conturilor naționale, în timp ce revizuirile ocazionale majore derivă din modificări metodologice importante ale conceptelor și definițiilor și/sau ale clasificării utilizate. A se vedea, de asemenea, nota de subsol 50 din prezentul raport și glosarul.

--------------------------------------------------

ANEXA III

VERIFICAREA DE CĂTRE COMISIE A INVENTARELOR VNB ALE STATELOR MEMBRE

FORMULAREA DE REZERVE GENERALE

1. Întrucât modificarea datelor VNB este posibilă în scopul calculării resurselor proprii doar pentru o perioadă de patru ani și evaluarea realizată de Eurostat cu privire la inventarele VNB ale statelor membre poate dura mai mult decât această perioadă (așa cum a fost cazul, de exemplu, pentru datele VNB aferente anilor ulteriori exercițiului 2002), Comisia (DG Buget) formulează rezerve generale care acoperă compilarea tuturor componentelor VNB-ului unui stat membru.

EXAMINĂRILE DOCUMENTARE BAZATE PE GIAQ

2. Eurostat examinează inventarele VNB [1] pentru a asigura o abordare "sistematică, cons